12
Jisu Bithani ni
(Mat 26:6-13; Mk 14:3-9)
1 Khopi Kuwaang sa arok ngani, Jisu Bithani ni kata, erah hah ah heh ih tek nawa ngaaksaat siitta Lajaras hadaang angta. 2 Neng loong ah ih Jisu raangtaan ih rangja phaksat songwaang rumta, erah di Martha ih roong sokboita; neng dung dowa Lajaras ah teebun reeni Jisu damdi roongtongta. 3 +Eno Meeri ih etumjaat nard banglak nawa hoon arah thuuthom thaangchaan thaang phontum ah piiwan haano Jisu lah ni lokwan taha, eno heh khoroon ih hut haatta. Phontum ah nokmong ni tummangmang ih tumwangta. 4 Eno heliphante dung dowa wasiit, Judas Iskirot-Jisu mokwaante ah ih liita. 5 &lt;&lt;Erah than thaangchaan phontum ah ngunkholok chaajom* doh sang ano changthih loong asuh ngun ah mamah lapheekoh eha?&gt;&gt; 6 Heh erah jengta ah changthih minchan ih tajengta, heh ehuh ang ah angno jengta. Ngunkhaak ah heh ih huita, eno erah dowa heh ih kamaakta.
7 Eno Jisu ih liita, &lt;&lt;Meeri ah nak paklak an heh luulu thiinhaat an! Phontum ah nga mangbeng raang ih toomthiin ah. 8 +Changthih abah saarookwet ih sen damdoh ang ha, enoothong ngah ah saarookwet sen damdoh tatongrang.&gt;&gt;
Lajaras khumtan rumta
9 Mih hantek ih Jisu Bithani ni ngeh japchaat rumta, erah thoidi Jisu jamboi luulu la angthang ih, Jisu ih tek nawa ngaakthingta Lajaras nep tup suh wang rumta. 10 Romwah phokhoh loong ah ih Lajaras nep tek haat suh chung rumta, 11 Lajaras ngaaksaat thoidi Jehudi loong ah ih ngoong awang jeng laboichaat thang ih Jisu reeni wangleh heh ah hanpi rumta.
Jerusalem ni ruurangrang ih wangta
(Mat 21:1-11; Mk 11:1-11; Luk 19:28-40)
12 Erah saalih adi Khopi Kuwaang ni wangte miloong ah ih Jisu Jerusalem ni wang ah japchaat rumta. 13 + Erah thoidi miloong ah paam bangmong ah pi rum ano chomui karumta, eno riirumta, &lt;&lt;Rangte rangphoong an! O Teesu mendi ra hala heh suh Rangte ih romse tamkoh ah! Rangte ih Ijirel Luuwang suh romseetam koh ah!&gt;&gt;
14 Rangteele ni raangha likhiik, Jisu ih moktoh ah japtup ano heh sakkhoh ni duutong ano kata,
15 + &lt;&lt;Jaion samnuthung dowa mina loong ah nakcho an!
Sen Luuwang arah ra hala,
moktoh khoni ra hala.&gt;&gt;
16 Erah tokdi heliphante loong ah ih tiim suh liiha ngeh ih tajat rumta; enoothong Jisu ah dong rangka kano ba; samthun rumta rangteele ni liiha ah heh suh liiha eno neng loong ah heh raangtaan mokah rumla ngeh ah.
17 Mang beng nawa Jisu ih Lajaras tekchoi dokpoon ano ngaakthing thukta tupte miloong ah ih noongrep ni tumbaat kaat rumta. 18 Paatjaajih reeraang kano miloong ah chomui wang rumta. 19 Pharisi loong ah nengneng laktung di roongwaan rumta, &lt;&lt;sok thaak an, seng ih tiim uh tami eke! Arah mongrep dowa mina loong ah ih helih tola phan rumha!&gt;&gt;
Grik mina mararah ih Jisu jam rumta
20 Kuwaang mong adi Jerusalem ni rangsoom wangrum ta dung adi Grik nok hah mararah eje angta. 21 Neng loong ah Philip jiinni wang rumta (heh Galili nawa Bethsaida nok hah angta), neng loong ah ih heh suh li rumta, &lt;&lt;Chuupha, seng Jisu tup suh liihi.&gt;&gt;
22 Philip ih Andriu suh baatwan ano nengnyi wanyiinyi Jisu suh baatwan nyuuta. 23 Eno Jisu ih nengnyi suh ngaakbaat nyuuta, &lt;&lt;Mina Sah rangka saapoot ah amadi thok ehala. 24 Ngah ih amiisak baat rumhala; raanteh ah hah nah wen ano latek thukka bah raanteh esiit laklak ang ah. Raanteh ah tek ih taano ba, hantektek ih dong tiik ah. 25 + O mina ih heh teewah roidong asuh mongmah ah erah mina ah ih mat haat ih ah; arah mongrep adoh o mina ih heh roidong ah lathunka mina rah ih mabah uh lathoonka roidong ah ban thiinha. 26 O mina ih nga mootkaat suh enook e ah, heh nga lih jaatjaat phanjih, eno ba nga laksuh ah ngah maadoh angang heh uh erah doh roong angha. Eno nga mootkaat ah o kah ah erah seng Wah ih soomtu ih ah.
Jisu ih heh tektiit baatta
27 &lt;&lt;Amadi ngah mong rapne saamlang—eno ngah ih tiimjih li ang? Ngah ih emah tamli ang, ‘Ewah, nga chamchoh saapoot ah nakthok thukwe ho? Enoothong ngah erah raangtaan ih ra tahang—chamnaang saapoot ah chosuh ah. 28 Ewah, an men rangkajih ju toom ang ah!&gt;&gt;
Eno rang ni jeng arah chaatta, &lt;&lt;Ngah ih heh rangka ah thoksiit halang, eno bolam uh emamah ih boot rangka thuk ang.&gt;&gt;
29 Erah di khoonchap rumta miloong ah ih japchaat ih rumta, eno mararah ih liita ranghuula, mararah ih liita, &lt;&lt;Rangsah heh damdi roongwaan la!&gt;&gt;
30 Enoothong Jisu ih baat rumta, &lt;&lt;Erah jengla ah nga raang ih tah angka, erah sen loong raang ih jengla. 31 Amadi, arah mongrep dande saapoot ah thok ehala, arah mongrep pante loong ah datsiit ih ah. 32 Eno, arah hah dowa ngah toonjoh hangdoh loongtang nga reenah thoksiit rumhang.&gt;&gt; ( 33 Jisu erah jengta ah heh mamah ih ti ah erah tiit ah baatta.)
34 Miloong ah ih liita, &lt;&lt;Seng Hootthe ih liiha Kristo ah saarootwet raang ih ething tong ah. Eno, sen ih, Mina Sah ah toonjoot jaatjaat ih ah ngeh ih mamah ih miili han?&gt;&gt; Mina Sah rah o ah?”+
35 Jisu ih ngaakbaat rumta, &lt;&lt;Weephaak ah sen loong damdoh chomroe ba boot waktong ha. Erah raangtaan ih, weephaakla tok adoh sen khoom roh ih an laamang nah phokhoom an; tiimnge liidi laamang ni khoomte ih tajatka heh maani kala ngeh ah. 36 Erah raangtaan ih, weephaak ah hanpi ih an, weephaak mina toom ang an.&gt;&gt;
Miloong ah ih tahanpi rumta
Erah baat rumta lidi, Jisu ah neng loong reenawa doksoon kah ano hutong kata. 37 Miloong ah pandi Jisu ih paatjaajih loong ah taat noisok rum abah uh, tahanpi rumta, 38 +erah raangtaan ih Isaia khowah jengta ah amiisak ih toom ang raaha ngeh ah:
&lt;&lt;Teesu, seng ih baat hi tiitkhaap ah o ih hanpi ah?
Teesu ih, hechaan hephaan ah o suh noisok ha?&gt;&gt;
39 Eno, neng loong ih tami hanpi rumta, Isaia khowah ih uh erah ah baatta,
40 +&lt;&lt;Rangte ih neng mik dookthuk ah,
nengthung nengtak tajang thukka ang ah,
tiimnge liidi neng mik ih naktoom tup ah,
neng thung ih na toom jat ah ngeh ah,
eno nga reenah uh deesiit esuh naktoom
wang rumha, Rangte ih liita.&gt;&gt;
41 Erah Isaia jengta, Jisu rangka ah tup ano heh tiit ah baatta.
42 Erabah uh, Jehudi ngoong awang loong ih Jisu ah hanpi erumta, enoothong Pharisi loong ih Jehudi rangsoomnok nawa dokphan raacho ih wuusa ni tanaan waan rumta. 43 Eno neng loong ah ih Rangte ih gu nang ih mina ih gu ah jam rumta.
Jisu Jengkhaap jun ih dande ah
44 Jisu ih erongwah ih riibaat rumta, &lt;&lt;O mina ih ngah hanpi rum halang, erah loong ah ih nga luulu tahanpi rumrang enoothong nga daapkaatte rah uh hanpi ih rumha. 45 O mina ih ngah tup ih halang, ngah daapkaatte ah uh etup eha. 46 Ngah arah mongrep adi weephaak likhiik ih ra tahang, nga hanpiite loong ah laamang mong nah naktoom tong rum ah ngeh ah. 47 O mina ih nga tiitkhaap ah chaat ano lakapka bah, ngah ih heh tadande kang. Ngah mongrep dande tara rang, puipang esuh ra tahang. 48 Enoothong o mina ih nga jeng lakapka nyia nga tiit ah edaan ih ah, heh dande wahoh wasiit je ah. Ngah jenglang jengkhaap ah ih rangthoon doh heh dande ah! 49 Arah amiisak tiit baat hang, tiimnge liidi nga chaan nawa ih tajeng kang, ngah daapkaatte seng Wah ih emah ih jeng theng ngeh ih baat halang ah ba jenglang. 50 Ngah ih jat ehang heh jengdang ah ih lathoon roidong koh ah. Erah raangtaan ih ngah ih tiim liihang, erah seng Wah ih baat halang jeng ah baat hang.&gt;&gt;
+ 12:3 Luk 7:37,38 * 12:5 ngunkholok: 6:7 ah soktheng + 12:8 Hodb 15:11 + 12:13 Rsb 118:25,26 + 12:15 Jek 9:9 + 12:25 Mat 10:39; 16:25; Mk 8:35; Luk 9:24; 17:33 + 12:34 Rsb 110:4; Isa 9:7; Ijk 37:25; Dan 7:14 + 12:38 Isa 53:1 + 12:40 Isa 6:10