20
Mang beng ehu tiit
(Mat 28:1-8; Mk 16:1-8; Luk 24:1-12)
1 Naangtongsa, Meeri Megdalen chichuuwi ih rang maang phaakwu kaadi mangbeng ah taatsok kah adi mangbeng kepta jong dokkongchoi angta. 2 Erah thoidi, Pitar nyia Jisu mongnook heliphante reeni soonkah ano baatkaat nyuuta, &lt;&lt;Teesu bah mangbeng nawa mih ih dokpi ih katta, mani thiinkaat koja tajatke!&gt;&gt;
3 Erah baatrum kano, heliphante hejoon wasiit siit ano Pitar nengnyi ih mangbeng ah sokkah nyuuta. 4 Nengnyi echaan ih taatsoon kanyuuta, erabah uh heliphante wasiit ah Pitar ah jiitsoon ano jaakhoh thok soonta. 5 Mang beng adi ngupbon ano taatsok adi hemong ni nyuh waariiri jangdat arah japtupta, enoothong hemong ni heh nopwang muh. 6 Heh lilih Simon Pitar ah thok haano, phangla ih nopwangta. Heh uh erah di nyuleep jangdat arah nyia 7 heh khoh dekta nyuh ah japtup wangta. Heh khodek nyuh ah hetuituidat eta nyuh ah damdi lah angthang ah. 8 Eno heliphante wasiit jaakhoh thokte warah uh roong nop ih wangta eno nyuh ah japtup ano heh ih hanpi eta. ( 9 Erah pootdi neng ih Rangteele ni raangthiinta ah tajat rumta, tek nawa we ngaaksaat jaatjaat ih ah liiha rah ah.) 10 Eno heliphante wanyi ah nok ni ngaakwang nyuuta.
Meeri Megdaleen reeni Jisu dongta
(Mat 28:9,10; Mk 16:9-11)
11 Meeri ah mangbeng kaang ni chap ano huuta. Hu damdi, mangbeng adi ngupbon sok adi 12 rangsah wanyi Jisu mang thiinta adi hekhoh helah ih nyupu ah kap nyu ano tongnyu arah japtupta. 13 Nengnyi ih cheng nyuuta, &lt;&lt;Minuh, tiimnge hu lu? Meeri ih baat nyuuta, &lt;&lt;Nga Teesu ah soonpi ih rumha, mani thiinkaat rum koja tajatkang!&gt;&gt; 14 Eno Meeri ah ngaakwang esuh lekchap adi Jisu japtupta; enoothong heh ih Jisu ngeh tajatta. 15 Jisu ih chengta, &lt;&lt;Minuh, tiimnge hu lu? O jamboi hu?&gt;&gt;
Meeri ih pa ni motte heh angka ngeh samthun ano liita; Chuupha, &lt;&lt;An ih ma dokpi weeju oh? Enoobah heh mang ah mani thiinhu baat ih weehang, ngah ih toonpi kaat suh ah.&gt;&gt;
16 Jisu ih liita, &lt;&lt;Meeri!&gt;&gt;
Meeri ah Jisu taangko lekchap ano Jehudi jenglam ih liita, &lt;&lt;Rabboni!&gt;&gt; (Erah langla Jehudi jenglam ih &lt;&lt;Leenyootte&lt;&lt; suh liiha)
17 Jisu ih liita, &lt;&lt;Ngah nak taajoh hang&lt;&lt; Ngah seng Wah jiinni maang ngaakwang kang. Ngaaphoh ngaano loong suh baatkaat uh, seng Wah nyia neng loong Wah, nga Rangte nyia neng loong Rangte jiinni ngaakwangla ngeh ah.&gt;&gt;
18 Erah raangtaan ih Meeri ah heliphante loong reeni kah ano Teesu japtup tiit nyia neng loong suh baatkaat tiit baatta ah baatkaat rumta.
Heliphante loong reeni Jisu dongta
(Mat 28:16-20; Mk 1:14-18; Luk 24:36-49)
19 Heliphante loong ah Jehudi ngoong awang loong raacho ih kaalu ah tangsak rum ano Naangtongsa rangja di nokmong ni khoontong rumta. Erah di Jisu ah neng laktung ni dongchap hano jengta, &lt;&lt;Semroongroong ih tong an.&gt;&gt; 20 Erah jeng ano heh lakma nyi heh saam ah noisok rumta. Eno heliphante loong ah neng Teesu ah tup rum ano rapne ih roon rumta. 21 Eno Jisu ih we liita, &lt;&lt;Semroongroong ih tong an.&gt;&gt; Seng Wah ih ngah kaat thuk halang ah likhiik, sen uh emamah ih kaat thukrum hala.&gt;&gt; 22 Erah baatrum ano neng khoni heh tak ih mot rum ano li rumta, &lt;&lt; Esa Chiiala ah thaang an.&gt;&gt; 23 + Sen ih wahoh rangdah ah biin anaan hoon anbah, neng rangdah ah biin anaan hoon ih ah; sen ih biin anaan lahoon kanbah, neng rangdah ah uh biin anaan tahoonka.&gt;&gt;
Jisu nyia Thomas
24 Asih wanyi heliphante loong dowa, Thomas (Twin ngeh poon rumta) ah Jisu dongkhoomta adi amuh angta. 25 Erah thoidi heliphante wahoh loong ah ih Thomas suh baat rumta, &lt;&lt;Seng ih Jisu japtup eti!&gt;&gt;
Eno Thomas ih li rumta, &lt;&lt;heh lak ni jaanwot ih po botta ah latup kangbah nyia heh lakpo adoleh heh saampo adoh nga laktiik maang thaak laanglaang tahanpi kang.&gt;&gt;
26 Saasinet lidi heliphante loong ah nokmong ni we khoontong rumta doh, Thomas uh neng damdi eje angta. Nok kaalu ah tangsak choi ang adi Jisu neng laktung ni we dongchap wang ano jengta, &lt;&lt;Semroongroong ih tong an.&gt;&gt; 27 Eno Jisu ih Thomas suh liita, &lt;&lt;An laktiik ih tasuh uno nga lakma ah Taat sok thaak uh adoleh nga saam ma ah an lak ih taajoh thaak uh. Tenchi nak ang uh hanpi ih hang!&gt;&gt;
28 Thomas ngaakjengta, &lt;&lt;Nga Teesu nyia nga Rangte!&gt;&gt;
29 Jisu ih Thomas suh liita, &lt;&lt;Ngah ah tup hangno tam hanpi halang? Ngah latup rangdi hanpiiha loong ah tiimthan tenroon ah!&gt;&gt;
Arah leedap ah tiim raangtaan ah
30 Heliphante loong miksok di Jisu mih paatjaajih rapne ih mokata, erah loong ah arah Leedap ni raangthiin muh. 31 Arah sen ih hanpi* toom ih an ngeh ih raangthiin ha, Jisu ah Rangte Sah Kristo eno heh hanpi jun ih sen ih roidong ah choh an.
+ 20:23 Mat 16:19; 18:18 * 20:31 hanpi mararah le ni liiha hanpi roh ih an