2
Jisu ih hiimuung wasiit deesiitta
(Mat 9:1-8; Luk 5:17-26)
1 Rekam ritdi Jisu Keparnam ni, ngaakwangta, eno heh nok ni eje ih tiibaat mui rumta. 2 Erah thoidi miloong ah nokmong ni lathoh lathang ih lomkhoom rumta, kaasakthong ni nep hantek ang rumta. Jisu ih neng suh ruurang ese tiit nyootsoot rum adi 3 wabaji ih hiimuung wasiit Jisu reeni thokpi wanrumta. 4 Enoothong mih hantek ang thoidi, Jisu jiinni erah mih ah tajen noppi rumta. Erah thoidi Jisu khothung pun nokkhoh* adi loohoom rum ano dam khoh adi hiimuung ah jupthiin rum ano datthiin rumta. 5 Jisu ih neng tuungmaang ah tup ano hiimuung ah suh baatta, “Nga sah, an rangdah loong ah biin anaan et halu.”
6 Heh reeni tongta Hootthe nyootte loong ah ih erah chaat rum ano neng thungthung ni thun rumta, 7 “Heh emah mamah ih naan jengla? Arah ba Rangte kaanju tiit! Rangte heh luulu ih ba rangdah loong ah biin anaan jen hoon ah!”
8 Erah damdam Jisu ih neng tenthun ah jat rum ano li rumta, “Emah sen ih mamet thunhan? 9 Hiimuung asuh, ‘an rangdah loong ah biin anaan et taho ih baat ah laangpopoh nih ang ah,’ adoleh, ‘an dam ah toonpi uno wang uh ih baat ah elaang nih ang ah?’ 10 Erah ang abah, ngah ih jatthuk rumha Mina Sah jiinni arah hatoh adi rangdah loong jen biin anaanjih chaan jeela eah.” Eno Jisu ih hiimuung asuh baatta, 11 “Ngah ih baat hala, toonchap uh, dam ah toonpi uno nok nah wang uh!”
12 Neng loongtang miksok di, erah wah ah toonchapta, eno heh dam ah toonpi ano seek ih toonsoonta. Neng loong ah rapne ih paatja rum ano Rangte rang ah phoong rum ano jeng rumta, “Arah likhiik babah uh tathaak tupke!”
Jisu ih Leewi poonta
(Mat 9:9-13; Luk 5:27-32)
13 Jisu Galili juungsitum† kaangko adi we ngaak kata. Miloong ah heh jiinni lomkhoon rumta, eno Jisu ih erah loong asuh phang nyootsoot rumta. 14 Erah di lengkhoom adi, sokse seete Leewi Alphias sah, apit‡ ni tong arah japtupta. Eno Jisu ih heh suh baatta, “Nga lilih eho.” Eno Leewi ah toonchap ano heh lilih eta.
15 Rekamdi Jisu ih Leewi nok§ ni phaksat sata. Sokse seete loong nyia rangdah mina hantek Jisu lilih ih rumta, eno neng dung dowa rukho loong ah ih heliphante loong damdi teebun ni cham roong sah rumta. 16 Pharisi dung dowa mararah Hootthe nyootte loong ah ih Jisu ah sokse seete nyia rangdah mina loong damdi phaksah arah japtup rum ano, neng ih heliphante loong asuh cheng rumta, “Erah likhiik mina loong damdi mamet phaksah ha?”
17 Jisu ih japchaat ano ngaak liirumta, “Mina sak eseete ih phonwah* tajamka, khoisatte ih ba jamha. Ngah kateng mina poon tara tahang, rangdah mina loong raang ih ra tahang.”
Samurangsoom tiit chengmui rumta
(Mat 9:14-17; Luk 5:33-39)
18 Saasiit Juungtemte Joon liphante loong nyia Pharisi loong ah samurangsoom tong rumta. Mararah mina Jisu jiinni wang rumha no chengrumta, “Juungtemte Joon liphante loong nyia Pharisi loong ah samurangsoom† tong ela, enoothong an liphante loong ah tatong rumka nih?”
19 Jisu ih ngaakbaat rumta, “Kuhoon sa doh wen loong ah samuh toom ngaakwang rum ah nih thunhan? Emah tah angka! Jaalakapte ah neng damdoh ang adoh, neng babah uh emah tareeka. 20 Enoothong neng re nawa jaalah kapte ah toonsiit rangwuung ah thok eha, eno ba neng samurangsoom tong rum ah.
21 “O eh uh samsong ehak ah nyulep ena ih talep phingka, emah mok et phing abah nyuna chep rah ih nyuh hak ah boot raap hoom ano poolong ih thoon boot hoon ah. 22 Adoleh kham na ah siikhoop tiikook ehak adoh tasakka, emah mok ang abah tiikook‡ ah ephok eah, eno kham nyia tiikook enyi nyi thih ah.
Erah nang ih kham na ah tiikook ena nah sak theng.”
Jehudi naangtongsa thoidi chengmui rumta
(Mat 12:1-8; Luk 6:1-5)
23 + Jehudi naangtongsa di Jisu nyia heliphante loong ah chamtong ni daankhoom rum adi, heliphante loong ih raanteh ah phang thi phak rumta. 24 Erah thoidi Pharisi loong ah ih Jisu suh liita, “Sok uh, an liphante loong ah ih naangtongsa di erah re rumla rah seng Hootthe di tapunka!”
25 Jisu ih ngaakbaatta, “Dewid ah ram ih ti ano phaksat suh ramta tok adi tumjih etta? Heh nyia heh joonte loong neng ram ih ti rumta, 26 ++eno heh Rangte nok ni wang ano Rangte suh kota baanlo ah phaksah wangta. Erah di Abiathar ah romwah phokhoh angta. Seng Hootthe jun ih bah baanlo ah romwah loong ih ba jen phaksah ah—enoothong Dewid ih phaksah ano heh mina loong suh nep kota.”
27 Jisu ih thoonbaat rumta, “Jehudi naangtongsa ah mina ese raangtaan dongsiitta; mina ah Jehudi naangtongsa raangtaan ih tah angka. 28 Erah thoidi Mina Sah ah naangtongsa asuh Teesu angla.”
* 2:4 nokkhoh Jehudi loong nok sep ah mih nep mi tongtheng hoongthung hane ih hoon arah angta. † 2:13 Juungsitum juung tum maako uh lalaang janka ah (lake) ‡ 2:14 Apit mootkaat pakna nok(office) § 2:15 Leewi nok ni; adoleh heh nok ni (erah langla Jisu) nok ni * 2:17 Phonwah khoisat maasat sokte; phonkotte (doctor) † 2:18 Samurangsoom phaksat muh ih rangsoom ha ah suh liiha ‡ 2:22 Tiikook Jehudi tiikook ah siikhoop nawa ih hoon arah angta, Kham thiintheng ah + 2:23 Hodb 23:25 + 2:26 Lew 24:9 + 2:26 1Sam 21:1-6