18
Bebiloon thet haat
1 Erah lidi rangmong nawa dat raaha rah rangsah ehoh tuptang. Heh ah chaan aphaan elong pan angta, nyia heh phaakta rah ih hatoh thoontang kaangtookta. 2 +Heh ah erong ih ame riingta: “Heh edat eta! Babiloon elong ah edat eta! Amadi heh ah chiithih laakhah loong nyia enyaan chiiala loong tongtheng nok ih hoonla; jaatrep enyaan nyia miksuk etjih woh loong ah heh damdi songtong rumla. 3 + Tumeah deek akaan thoontang ih heh mootkaat ethih adoh ramka theng, heh kham ruuwaawa ah jok rumha. Hatoh nawa luungwang loong ah heh damdoh roomjup ah jaangse rumla, eno latoohaat thang ih ramkaala mootkaat rah ih mongrep dowa pheehoonte loong ah changteng ih hoon rumla.”
4 + Erah lidi rangmong nawa root ehoh ame jeng arah chaattang,
“Nga mina loong, dokkhoom ehan! Heh jiin nawa dokkhoom ehan!
Sen loong heh rangdah nah lajaatjaat roong phoowo theng;
sen loong heh chamnaang theng adoh lajaatjaat roong chamtheng!
5 + Tumeah heh rangdah loong ah rang thanthan choong ih meela,
eno Rangte ih heh lajak lampo loong ah samthunha.
6 + Heh sen damdi mame reeraang taha emamah sen uh heh damdoh reeraang an;
heh sen damdi mathan reeraang taha erah nang ih sen heh damdoh leknyi than ehan ih them reeraang an.
Kham ah heh lookkep adoh leknyi than ehan et boot ru sumthuk an,
sen suh jok thuk suh ban khookhamta nang ih ah.
7 + Heh suh chamnaang nyia mongjoong ah ehan ih koh an
heh teenuh chaan apaan pan nyia laboot labe ih tongsongta anang ih ehan ah.
Tumeah heh teeteenuh suh amet liiha:
‘Wangchaanah, ngah aadi tonglang!
Ngah thaknuh tah angkang,
Ngah ih thungjoong ah babah uh takah jatkang!’
8 Erah tungthoidoh, thang ariin ih heh ah saasiit doh thet haat ah—
khoisat, thungjoong nyia ram loong rah ih ah.
Eno heh ah we nah khaam ah,
tumeah, heh dandeete, Teesu Rangte ah, elong.”
9 + Hatoh luungwang loong heh damdi jootthih mootkaat nyia roong ramkaate loong ah samnuthung khaam theng weelak nyia weekhot ah sok rum ano, neng mikse janhaat damdoh huung rum ah. 10 Neng loong ah haloot nah chap rum ah, tumeah heh damdoh roong chamnaang suh neng echo ih rum ah. Neng ih liirum ah, “Tumthan echoojih ah! Michoomiphaan ah! Elong nyia chaan aphaan samnuthung Bebiloon arah ah. Koonta siit mongdi an ah chamnaang thuk halu!”
11 Hatoh dowa Pheehoonte loong ah nep hethun huung rum ah nyia mongjoong ang rum ah, tumeah neng hukkhaak riikte o uh takah jeeka ang ah; + 12 + o ih uh neng dowa hun, ngunkholok, jongmi, thaangchaan jekteh; chaakrih hukkhaak loong ah, saangham nyuh, nyuleep, nyia nyusaang nyuh loong riikte tajeeka ang ah; jaatrep bang dongmoonjih loong ah nyia pookraang nawa ih hoon arah loong ah nyia thaangchaan bang, jaansaang, jaanmi, nyia seengsah jong; 13 nyia kuuchiing, hejook hebook, etingtakjih, mir bangtiik, nyia phrenkiinsens phontum; kham nyia olip thiing, ataatiik nyia ataabaan, liiamaan nyia saap, mok nyia mokkaari, dah loong, nyia mina loong roidong ah nep uh eriikte takah jeeka ang ah. 14 Pheehoonte loong ah ih heh suh liirum ah, “An hukkhaak eseejih loong an taat jamtu ah jaatrep etikmat eta, nyia an nyamka nyia ephaakja loong ah ethoon eta, eno an ih erah loong ah babah uh takah we ngaak chojamko!” 15 +Erah samnuthung adi pheehoonte loong phe hoon rum ano changteng angte loong ah haloot nah tangchap rum ah, tumeah neng heh damdoh roong chamnaang ra echo ih rum ah. Neng ah mongjoong ih ehuung rum ah, 16 eno jeng rum ah, “Tumthan echoojih ah! Elong samnuthung ah tumthan echootheng angla! Heh ah chaakrih nyuh, saangham nyuh nyia nyusaang di kachoomta, nyia heh teenuh sak adi hun jeksah saankah, jongmi nyia thaangchaan jekteh nawa ih kame thukta! 17 + Eno erah loong nyamka ah heh ih koonta siit di mat haat ha!”
Khoonkhuung nawa phokhoh nyia khoonkhuung ni soonte loong, khoonkhuung jopte nyia mihoh thoontang, erah juung dowa niikphaksatte loong ah haloot nah tangchap rum ah, 18 +eno heh ah weekhot damdoh weelak nah matkhaam arah tup rum ano riinghuung rum ah: “Arah likhiik samnuthung elong ah ehoh maani uh tajeeta!” 19 + Neng khoh ni bungwiik ah riirum ano ehuung nyia esine damdi jeng rumta, “Tumthan echoojih ah! Tumthan echo theng ah elong samnuthung rah ah! Samnuthung elong ah heh, eno juungsih ni khoonkhuung lengli thukte loong ah erah nyamka nawa ih changteng ih hoon rumta!” Eno heh ih koonta siit di jaatrep ah mat haat ah!”
20 +Rangmong dowa loong, heh thetkhat asuh tenroon ang an! Tenroon ang an, Rangte mina nyia kaamwah, nyia khowah loong!” Tumeah heh sen damdi tumjaat reeta thaang ah, Rangte ih heh edut haat et ha!
21 + Erah lidi chaan aphaan pan rangsah rah ih jong elong raan jittheng than jonglo ah toon ano juungsih adi lup haatta eno liita, “Arah likhiik Bebiiloon samnuthung elong ah emamah erong ih babah uh lakah ngaak tup thang ih lup haatwan ah. 22 ++Bang changding root nyia mina root loong ah, phuiliilaang motte root nyia liirong motte mina root loong ah, sen jiin nawa babah uh takah we japchaatka ang ah! Pheehoon thengnah mina moh arah an jiinnah takah jeeka ang ah; nyia raan karengjitta root loong ah takah japchaatka! 23 Weetook kaphaakta loong ah an jiinnah phaak arah takah tupka; kuhoonte jaaro jaalah loong root ah takah jeeka ang ah. Mongrep ni an jiin nawa pheehoonte loong ah elongthoon ang rumta, eno emoong moontoro nawa ih an ih mongrep mina loong ah mokwaantu!”
24 + Bebiiloon ah hoocham thuk etta tumeah erah samnuthung adi khowah loong nyia Rangte mina loong sih ah chotup rumta; elang eah, erah ah hatoh nih tek haat rumta loong sih rah angta.
+ 18:2 Isa 21:9; Jer 51:8; Mot 14:8; Isa 13:21; Jer 50:39 + 18:3 Isa 23:17; Jer 51:7 + 18:4 Isa 48:20; Jer 50:8; 51:6,45 + 18:5 Rangph 18:20,21; Jer 51:9 + 18:6 Rsb 137:8; Jer 50:29 + 18:7 Isa 47:7-9 + 18:9 Ijk 26:16,17 + 18:11 Ijk 27:31,36 + 18:12 Ijk 27:12,13,22 + 18:15 Ijk 27:31,36 + 18:17 Isa 23:14; Ijk 27:26-30 + 18:18 Ijk 27:32 + 18:19 Ijk 27:30-34 + 18:20 Hodb 32:43; Jer 51:48 + 18:21 Jer 51:63,64; Ijk 26:21 + 18:22 Ijk 26:13; Isa 24:8 + 18:22 Jer 7:34; 25:10 + 18:24 Jer 51:49