3
Chaas phansiitte
1 Arah amiisak tiit: Miwah ah chaas phansiitte angsuh li abah, heh ih mootse thoon ah moot suh thunha. 2 +Chaas phansiitte ah moong ataang muh jaatjaat angtheng, heh sanuh ah esiit luulu jaatjaat angtheng, * tenmang angtheng, heteewah jaatrep doh ejen naan ete nyia phanjangjang mina angtheng, heh nok nah sam awen ejen noppoonte jaatjaat angtheng; heh ih mih suh ejen nyootsoot ete jaatjaat etheng; 3 heh khammokte adoleh changrook mina lajaatjaat angjih, erah nang ih toongtang nyia semroongroong mina angtheng; heh ngun doh lamongnookte jaatjaat angtheng; 4 heh changka ah naririh jen ih soksamte nyia hesuh hesah heh jeng chaatchaat ih ano heh soomtu arah mina jaatjaat angtheng. 5 Tumeah heh ih heh changka ah lajen koonchaaka bah, Rangte chaas ah tang mamah maajen ih kooncha ah? 6 Heh hanpi nah thungsek angtheng, lah angka bah heh ah engaampo lam nah re ano Juungbaan luungwang dut haatta likhiik ih dut haat arah ang ah. 7 Heh ah chaas nah luulu lah angthang ih nokhoh phohoh nyia hahoh nah uh esoongraang ette mina jaat angtheng, eno ba heh ah rakriijih lampo nyia Juungbaan phoong nah tajen datka ang ah.
Chaas roongchosokte
8 Chaas roongchosokte† loong ah uh neng ese dang ajang mina nyia jeng chaatchaat angtheng; neng khammokte nyia ngun doh nyamnyookte lah angjih jaatjaat; 9 Neng ih thungsek taksek lam ih amiisak tuungmaang tiit dongjat thuk ha ah rongrong ih kap etjih jaatjaat. 10 Neng ah chaas roongchosokte ih thiin suh jaakhoh taatsok chaak etjih, eno jen lang eah ih thoijat eno ba erah loong ah mothuk theng. 11 Neng sanuh‡ loong rah uh ese dang ajang mina angtheng nyia mih joobaatte lah angjih jaatjaat, neng ah tenmang nyia seklilih angtheng. 12 Chaas roongchosokte loong sanuh ah esiit luulu angtheng,§ eno hesuh hesah nyia heh changka ah naririh ih miisoksamte angtheng. 13 Erah roongchosokte loong ah ih neng mootkaat ah naririh ih morum abah neng menset ese ang ah, eno Jisu Kristo suh tuungmaang tiitwaan ah lachoolaphaan jen baattaan rum ah.
Husah tiit elong ah
14 Ngah an jiinnah seek ih dong ra hangno an japtup suh taat thunhang, ang abah uh arah le maat raang halang ah langla, 15 lamok jen ra rangdoh, arah le dowa ih sen suh Rangte changka nah mame reeraang pakna jih ah jatthuk han, erah changka ah Ething Rangte chaas, amiisak tiit raang ih thonghong wokong likhiik. 16 Seng thooroom ah husah ni tumthan rak ah o ih uh tajen daanka ang ah:
Heh * ah mina jun ih dong taha,
Eno Chiiala† ih amiisak ih noisokta,
nyia Rangsah loong ih tup rumta
Heh tiit ah deek akaan rookwih tumbaatta,
mongrep thoontang ni heh suh hanpi rumta,
eno rangmong ni toonsiit wanta.
+ 3:2 Tit 1:6-9 * 3:2 heh sanuh ah esiit luulu jaatjaat angtheng;adoleh heh kuhoon ah leksiit hoon arah angtheng. † 3:8 Chaas roongchosokte; adoleh Deekoons ‡ 3:11 Sanuh;adoleh Minuh chosokte § 3:12 Chaas roongchosokte loong sanuh esiit luulu angtheng;adoleh Chaas roongchosokte loong ah ih leksiit kuhoonte angtheng. * 3:16 Mararah le adi Rangte ih raangha † 3:16 Chiiala ih amiisak ah noisokta;adoleh Chiiala lam ni noisokta.