3
Juungtemte Joon ih Rangte tiit baatta
(Mk 1:1-8; Luk 3:1-18; Jn 1:19-28)
1 Erah tokdi Juungtemte Joon ih Judia hadaang phisaang hah mong ni Rangte tiit ah phang baat rumta. 2 + “Sen rangdah nawa ngaak ehan,” heh ih baatta, “tumeah Rangmong Hasong ah thok nanah ih hala!” 3 +Khowah Isaia ih banbaatta wah ah Juungtemte Joon angta eradi amet liita,
“Mih esiit phisaang hah mong ni riingla,
‘Teesu raangtaan ih lam ban hoon thiin an;
Heh khoom suh lamjun et hoon an!’ ”
4 +Juungtemte Joon nyuh akhat ah mokchongdoot roon nawa ih hoon arah angta; heh roomkhe ah siikhoop angta, erah damdi heh phaksat ah wotuute nyia woma nawa najui angta. 5 Mina loong ah heh jiinni Jerusalem nawa kalomthok rumta, erah damdi Jordan juung re ko Judia juungkhuung re nawa loong nep thokta. 6 Neng ih neng rangdah loong ah dokbaat leh, Jordan adi juung ah tem rumta.
7 + Heh ih Pharasi nyi Sadusi miloong juungtem lomthok rumha ah tup ano li rumta, “Pu sen loong ah—o ih baat tahan sen Rangte tenkhat ra hala dowa epi ete eah? 8 Sen rangdah nawa elek elan ih jatjih reeraang pakna ah chaak re kah an. 9 +Sen ih nakmok thun an Abraham suh sengte sengwah li ih no hepi kih eah. Ngah ih baat rumhala Rangte ih bah arah jong ah toon ano uh Abraham suh asah ejen hoon et ah! 10 +Chaang ah bang heh heng nah joot haat raang ih ban thiin eha; bang marah hetiik tatiikka loong abah joot ano we nah tak ah.
11 Ngah ih sen juungtem rumhala ah langla sen rangdah nawa ngaaklek etan ih jat suh, enoothong nga lini wasiit ra hala rah ih bah Esa Chiiala nyia we nawa ih tem han. Heh ah nga nang ih elongthoon ang ah; ngah bah Heh lakhoop pak taajoh tha uh taliikang. 12 Heh di raan dannun theng chuulaang nep jeela. Heh ih raanteh hewong ah pung nah lomthiin ah, eno hephaang loong ah we babah uh lamettheng adoh mattak ah.
Jisu juungtem
(Mk 1:9-11; Luk 3:21,22)
13 Erah tokdi Jisu ah Galili nawa thok haano Juungtemte Joon jiinni Jordan juung ni heh juungtem thuk suh ra taha. 14 Enoothong Joon ih heh tenthun ah lekthun thuk suh taat liita. “Nga juungtem botseh an ih temjih ang tahang,” Joon ih liita, ang abah uh an ah nga jiinni thok halu nih!”
15 Eno Jisu ih heh suh ngaak baatta, “Emah ju toom ang ah. Rangte ih jamha loong ah seng emamah ih re theng.” Erah thoidi Joon ih thangta.
16 Jisu ah juungtem nawa dokkhoom damdam rang kaasak ah daap eta, eno Rangte Chiiala ah wotuupi likhiik ih datpuh ra haano heh sak ni phaak raaha rah tupta. 17 +Erah lilih root esiit dongjengta, “Arah ah nga mongnook Sah, heh suh ngah rapne ih roonlang.”
+ 3:2 Mat 4:17; Mk 1:15 + 3:3 Isa 40:3 (LXX) + 3:4 2Lu 1:8 + 3:7 Mat 12:34; 23:33 + 3:9 Jn 8:33 + 3:10 Mat 7:19 + 3:17 Rangph 22:2; Rsb 2:7; Isa 42:1; Mat 12:18; 17:5; Mk 1:11; Luk 9:35