15
Hethoon thang ariin damdi rangsah
1 Erah lilih, ngah ih rang ni ehoh elongwah nyia epaatja theng ang arah japtuptang. Erah di thang ariin pan Rangsah sinet ang rumta, eno erah thang ariin loong ah hethoon angta, tumeah erah loong ah ih Rangte tenkhat tiit ah hethoon et jatthuk suh dong rum taha.
2 Erah lilih ngah ih moojaang likhiik juungsih damdi we nep ang arah japtuptang. Erah damdi uh ngah ih siithinyakhah* nyia heh laaphaang ah japtuptang, nyia heh men ah nomboot pan ang arah heh jente japtuptang. Rangte ih korumta changding ah pi rum ano, neng loong ah moojaang juungsih kaang adi chap rum ano, 3 + Rangte laksuh Moses nyia Saapsah boong ah boong rumta:
“Elongthoon seng Teesu Rangte,
an mootkaat ah tumthan rak nyi epaatja theng ah!
Deek akaan rep luungwang,†
an lampo ah tumthan epun nyi amiisak ah!
4 + An ra lacho an ngathong nah o lachap mamah ma eah Teesu?
An elong tiit dong baat ah o ih ma daan ah Teesu?
An luulu ba esa ah.
Deek akaan rep wang rum haano
an khorongngot rumho,
tumeah an mootkaat kateng ah thoontang ih japtup eha.”
5 +Erah lilih ngah ih rangmong daapcho ang arah di rangsoomnok tuptang. Eno erah Esa Nyutaap pan angta. 6 Rangsah sinet ah erah rangsoomnok dowa thang ariin sinet pan dong ra rum taha, nengnyuh nengkhat ah nyuleep saachamcham ih phaak arah kap rumta, neng teekhuh adi hun roomkhe ih khak rumta. 7 Erah lidi ething jih ajaat loong baji dowa esiit rah ih rangsah sinet asuh, roitang roijang tongte Rangte tenkhat me arah hun khoowaan sinet ah korumta. 8 + Rangsoomnok ah Rangte weephaak nyia chaan aphaan weekhot ih meeta, eno rangsah sinet ih thang ariin sinet thok hui taha ah maangthoon maakmaak rangsoomnok ni o mina uh tajen nopwang rumta.
* 15:2 siithinyakhah Mih thet haatte chiithih laakhah asuh liiha(beast) + 15:3 Hpkt 15:1 † 15:3 Deek akaan loong; mararah leedap adi roorep et raangha. + 15:4 Jer 10:7; Rsb 86:9 + 15:5 Hpkt 38:21 + 15:8 Hpkt 40:34; 1Lu 8:10,11; 2Tet 5:13,14; Isa 6:4