4
Jisu nyia Samariate minuh nusiit
1 Joon liphante loong nang ih Jisu ih juutem ehan japtem rum arah Pharisi loong ih japchaat rumta. ( 2 Amimiidi bah, Jisu heteewah ih wasiit taan uh tatem rumta; heliphante loong ih luulu juutem rumta.) 3 Eno Jisu ih erah baatmui rumta ah japchaat ano Judia nawa doksoon ano Galili ni ngaak wangta; 4 heh wang ih adoh Samaria lam ih wangte jaatjaat angta.
5 Heh Samaria ni Sikar samnuh adi wang taha, erah hah ah Jaakob ih heh sah Josep suh kota phek dowa ih haloh tah angta.+ 6 Jaakob naatbeng ah erah di angta, eno enaang ih ano Jisu lam ni erah re adi naangtongta. Erah tokdi rangnithung angta.
7 Samariate minuh nusiit ju khoot wang kohaano, Jisu ih baatta, &lt;&lt;Ngah suh ju ah jok thuk weehang.&gt;&gt; ( 8 Heliphante loong ah erah pootdi samnuh ni phaksat jamriik karumta.)
9 + Minuh rah ih ngaak liita, &lt;&lt;An Jehudi nok hah, ngah ah Samaria nok hah —eno an ih nga jiin nawa joong mamah mi sujok hang?&gt;&gt; (Jehudi loong ah ih Samariate ih maak ha huuikhaak ah tami room maakka)*
10 Jisu ih liita, “Rangte ih tiimjaat koha erah ah jat ubah nyia an jiin nawa joong sukjokte warah jattu bah, an ih suk ih thengtu, eno heh ih an suh roidong ju ah kottheng taho.&gt;&gt;
11 Minuh ah ih liita, &lt;&lt;Chuupha,” &lt;&lt;an jiinni joongpi theng uh amuh, eno naatbeng ah uh echoong dook. An ih erah roidong ju ah manawa ma choh uh? 12 Arah naatbeng ah sengte sengwah Jaakob ih kohe rah; helui hemaan, heh sah loong nyia heteewah ih arah jok dowa. Jaakob nang ih elong ngeh nakmok thun uh, emah nih mokthun hu?&gt;&gt;
13 Jisu ih erah nuh asuh liita, &lt;&lt;O ih arah ju ah jok ah heh joongle ih we le e ah, 14 enoothong ngah ih koh angrah ju ah jok abah mabah uh joongle ih takah we leeka . Ngah ih koh angrah ju abah heh roidong juumik eh hoon ah eno erah juumik rah ih roidong ju ah koh ano lathoon roidong ah koh ah.&gt;&gt;
15 &lt;&lt;Chuupha&lt;&lt; minuh rah ih liita, &lt;&lt;erah joong ah ngasuh kohang! Enooba ngah joongle ih mabah uh takah leekang, arah doh joong khoot uh takah raarang ang ah.&gt;&gt;
16 Jisu ih baatta, &lt;&lt;An miwah poonkah uh,” eno &lt;&lt;ngaakwang ho.&gt;&gt;
17 &lt;&lt;Nga miwah tajeeka,” erah nuh rah ih ngaak baatta.
Jisu ih ngaak liita, &lt;&lt;An miwah amuh liihu ah an punjeng elu. 18 Amadi tuk ih wabangnga suh nooklu, eno amadi o damdi tonglu erah uh amiisak di an miwah tah angka. An ih amiitiit ah ju baat halang.&gt;&gt;
19 &lt;&lt;Chuupha ngah ih jat ih hala, an khowah,” minuh ah ih ngaak liita. 20 Sengwih sengte Samaria nok hah loong ah ih arah kong adi Rangte kah soomtu rumta, enoothong Jehudi sen loong ah ih seng subah Jerusalem hah nah soomtu theng ngeh liihan.&gt;&gt;
21 Jisu ih erah nuh asuh baatta, &lt;&lt;An ih nga jeng ah hanpi hang, saapoot jaasiit thok eha mina loong ah ih Jerusalem nah adoleh arah kong adoh Hewah rang lasoom thang ih tong rum arah ah. 22 Samriate sen loong ah ih o rangsoom han amiimi tajatkan; enoothong seng Jehudi nok hah ih bah jat ehi o rangsoom hi erah ah, tiimnge liidi khopiiroidong ah Jehudi nawa ra hala. 23 Enoothong saapoot thok eha amadi jen thok e hala, tiimtok doh mina loong ah ih Rangte Chiiala chaan nawa ih Hewah ah amiisak di mamah ah erah likhiik ih phoongpha adoh, heh ih mamah ih thunha erah tenthun jun ih phoongpha ah. 24 Rangte ah Chiiala, eno mina loong ah ih Chiiala jun ebah heh mamah ah erah likhiik ih somtu rum ah.”
25 Minuh ah ih Jisu suh baatta, &lt;&lt;Ngah ih jat ehang Kristo ah erak eha, eno Heh raaha doh, jirep ah baat ehe.&gt;&gt;
26 Jisu ih ngaak baatta, &lt;&lt;Erah liihu ah ngah hanih, amadi an damdi o waan hala warah ah.&gt;&gt;
27 Erah pootdi Jisu liphante loong ah ngaakwang e rum taha, eno minuh damdi roongwaan ah japtup rum ano rapne ih paatja rumta. Enoothong neng loong dowa o ih uh minuh asuh tali rumta, &lt;&lt;an ih tiimjih jamhu ngeh ih uh tali rumta?&gt;&gt; Adoleh Jisu suh uh tacheng rumta, &lt;&lt;an arah nuh ah damdi tiimnge roongwaan lu ngeh ah?&gt;&gt;
28 Eno minuh rah ih heh joong khoot tek ah thinhaat ano samnuh ni ngaak wangta, eno erah dowa miloong asuh baatwan rumta, 29 &lt;&lt;Nga roidong di jirep reeraang tang erah dok baat halang mih ah sok ra thaak han. Heh Kristo ah ma angja oh?&gt;&gt; 30 Erah thoidi erah samnuh dowa dokkhoom rum ano Jisu jiinni karumta.
31 Erah saapoot adi hehliphante loong ah ih Jisu lasih joh rumta, &lt;&lt;Nyootte, tiim ah tiim phaksah uh!&gt;&gt;
32 Enoothong Jisu ih ngaakbaat rumta, &lt;&lt;Nga jiinni phaksat theng eje eno sen ih erah tiit ah tajatkan.&gt;&gt;
33 Erah thoidi heliphante loong ah neng jaachi ni phang chengmui rumta, &lt;&lt;Heh suh o ih bah uh phaksat pi tam ih kaat rum taha?&gt;&gt;
34 Jisu ih li rumta, &lt;&lt;nga phaksat ah langla nga daapkaatte warah ih mootkaat baat halang ah thoon pakna reeraang theng nyia boichaat theng.&gt;&gt; 35 Sen tiitthaak ni eje, ‘Chamkhan suh la baji tongla.’ Enoothong ngah ih baat rumhala, phek ah rapniine ih sok an; chamloong ah amadi khan esuh jen men ela! 36 O mina ih chamkhanha erah suh kot eha nyia lathoonka roidong cham ah lomkhan thuk ha; erah thoidoh o ih wenha nyia o ih khanha nengnyi eroom ih tenroon ang ah. 37 Tiitthaak ah amiisak, ‘Wasiit ih wen eha, wasiit ah ih khan eha.’ 38 Sen loong marah phek adi tamoh katan erah dowa khan kaat thuk rumhala; erah di wahoh mokata, eno neng mokata dowa sen ih dakchoh an.&gt;&gt;
39 Erah samthung adi songtongte Samariate hantek ih minuh ah ih baatrum kano Jisu ah hanpi ih rumta, &lt;&lt;Ngah reeraang tang jirep ah dokbaat tahang.&gt;&gt; 40 Eno Samariate loong ah Jisu taang ni wangrum haano, neng damdoh roongtong suh heh lasih jorumta, eno erah ni Jisu ah saanyi tongthiinta.
41 Heh tiitkhaap ah chaat rum ano hantek ih we boot hanpi rumta, 42 eno minuh asuh li rumta, &lt;&lt;Seng ih hanpi ehi, an jeng chaat raang ih tahanpiike, enoothong seng teeteewah ih heh jeng ah chaat enooba hanpi hi, seng ih jat ehi amiisak heh ah mongrep puipangte.&gt;&gt;
Jisu ih saahaap sah deesiitta
43 Erah ni saanyi tongthiin ano Jisu Galili ni dokkhoom wangta. 44 Jisu heh teeteewah ih baatta, &lt;&lt;Khowah loong ah nengdeek nengkaan ni tachoom joka.&gt;&gt;+ 45 Jisu Galili ni thok adi, erah dowa miloong ah ih jengse banra rumta, tiimnge liidi Khopi Kuwaang adi neng loong ah Jerusalem ni karumta adoh kuwaang adi jaatrep reeraangta loong ah neng ih japtup ih rumta.+
46 + Eno Jisu ah Galili hah Kaana samthung adi ngaakwangta, maradi heh ih joong ah kham eh lek hoonthukta hah adi ah. Erah ni apit ni mootte saahaap wasiit angta eno heh sah ah langkoleh Keparnam ni khoisat angta. 47 Judia nawa Galili ni Jisu kaat ah japchaat ano erah warah Jisu jiinni wangta, eno heh sah khoisat deesiit Keparnam nah kaat weetheng ngeh ih baat wanta, erah sah ah tek nanah ih satta. 48 Jisu ih heh suh baatta, “Sen ih paatjaajih latup kanbah o ih uh tahanpi kan”
49 “Chuupha,” saahaap ih ngaak baatta, “Nga sah maangti kaadoh wakra weeho.”
50 Jisu ih heh suh baatta, &lt;&lt;Kah uh, an sah ething ang ah!&gt;&gt;
Erah warah ih Jisu jengkhaap ah hanpi ano kata. 51 Heh nok ni ngaak kah adi heh laksuh loong ah lamni chomui rum ano baat rumta, &lt;&lt;An sah bah ese joh, thingtong e ah!&gt;&gt;
52 Heh ih cheng rumta tiim saapoot di heh sah ah deeta, eno ngaakbaat rumta. &lt;&lt;Miinnyah rangnithung lidi saapak esiit di heh khoisat ah deeta.&gt;&gt;
53 Eno hewah ah ih erah saapoot adi Jesu ih &lt;&lt;An sah ah ething&lt;&lt; ngeh ih baatta rah dokthunta. Erah thoidi neng jaatang changtom ih hanpi rumta.
54 Judia nawa Galili ni kaat lidi Jisu ih epaatjaajih reeraang ah taknyi noisokta.
+ 4:5 Rangph 33:19; Jos 24:32 + 4:9 Ijr 4:1-5; Neh 4:1,2 * 4:9 Samaria nok hah ih maak ha lookkep ah Jehudi nok hah ih tah room maakka; adoleh Jehudi nok hah loong ah Samaria nok hah damdi waan bot tah pa waanka + 4:44 Mat 13:57; Mk 6:4; Luk 4:24 + 4:45 Jn 2:23 + 4:46 Jn 2:1-11