JOON
Ih Taklih Raang Arah Le
Ephangjatjih
Joon le taknyi dowa “Mihak Phokhoh” ih “Mongnook Nah nyia heh sah loong suh raangta,” minuh nyia heh sah loong liiha rah chaas nyia chaas mina loong suh liiha. Jengkhaap ah langla neng lasih joot jengkhaap: minchan mui eh an, eno eki nyootte nyia marah nyoot rumha erah dowa thungsek ih ban tong an ngeh baat rumha.
Hemong Dowa Jatjih
Ephangjatjih (1-3)
Minchan ah jaakhoh angjih (4-6)
Tiitmoong nyootte dowa pui an(7-11)
Hethoon (12-13)
1
1 Mihak phokhoh taangnawa—
Mongnook Nah nyia heh sah loong ngah ih amiimi nook rum hang loong asuh raanghang.* Nga luulu ih tah minchan rumra enoothong ngo ih amiisak ah jat ha erah loong ih nep minchan rum halan, 2 mamah liidih amiisak ah seng taang ni tong hala eno saarookwe seng damdoh tongha.
3 Seng Wah Rangte, heh Wah Sah Jisu Kristo, ih minchan, tenthet, nyia semroongroong ah toom kohe; erah loong ah amiisak nyi minchan doh seng damdoh toom ang ha.
Amiisak nyia minchan
4 Ngah timthan tenroon ang tang, an sah loong mararah ah amiisak lam ni nyia Hewah ih baat tahe jun ih tong rum ano ah. 5 + Eno nga mongnook Nah arah jeng lang: seng jaachi nah minchan mui etheng. Arah sen suh ena jengdang tah raang kang; arah jengdang ah ephang di dook seng jinni eje angta. 6 Arah Minchan tiit jenglang ah langla Rangte jengdang ah kap ino tong jaatjaat etheng. Jaakhoh ni dook arah jengkhaap ah echaat choi, sen loong thoontang minchan lam ih tongtheng.
7 Mih mokwaante loong arah mongrep ni thoontang ni jen pheekhoom erumta, erah mina loong ih Jisu Kristo ah mina ih hoon ano mongrep ni ra taha ngeh tah jat rumka. Erah likhiik mina loong abah mih mokwaante nyia Kristo Piiara. 8 Banban ih tong an, erah doba seng timjih raangtaan ih reeti erah thaangmuh tah angka ang ah, eno marah thaang chotheng angla erah thoontang choh ih.
9 Marah mina Kristo ih nyootsoot ha adoh lah tong thang ehoh nah mok kah ah, Rangte ah heh damdi tajeeka. Marah mina Kristo ih nyoot haadoh tong abah Hewah nyia Hesah wanyi nyi damdoh roong tongla. 10 Enoobah, marah mina arah tiit ah lah baat thang mok wang haabah, sen nok nah nak noppoon an; eno “An damdoh semroongroong toom ang ah” emah taan uh nak jook waan uh. 11 Timnge liidih erah taawaan te ah neng thet re rumla damdi neng uh neng joonte ih wak hoon kah rumla.
Jengthoon jengkhaap
12 Ngah ih sen suh baat theng hantek je ah, enoothong roong nyia leeraang nawa ih tajook raang kang; erah thaknang ibah, ngah ih thun hang sen jinnah nga teeteewah chomui hangno laan chowaan ih, erah doba seng loong ah rapne tenroon ang ih.
13 An mongnook nah suh heh sah loong taangnawa uh jengseera maat rumhala.
* 1:1 Minchan minuh nyia heh sah liiha rah chaas nyia chaas mina loong suh liiha. (4,5 ni uh emamah liiha) + 1:5 Jn 13:34; 15:12,17