5
Kong ni Rangte tiit baatta
1 Jisu ih miloong ah sok ano kong ni duungtong wangta. Eno heliphante loong heh reeni kooktong rumta loong asuh, 2 phang nyootsoot rumta:
Amiimi tenroon tiit
(Luk 6:20-23)
3 “O chiiala lam ni changthih anglang ih jat ha loong abah, tenroon ang ah;
rangmong Hasong ah erah mina loong raangtaan ang ah!
4 +“O mongjoong angla loong ah tenroon ang ah;
Rangte ih erah loong asuh tenchaan koh ah!
5 + “O toongtang angla loong ah tenroon ang ah;
Rangte ih kakhamta loong ah choh ah!
6 + “Rangte ih jamha ah jen re suh thunte loong ah tenroon ang ah;
Rangte ih neng tenchem thuk ah!
7 “O mihoh raang ih tenthet jeela loong ah tenroon ang ah;
Rangte uh erah loong asuh tenthet je ah!
8 + “Esa tenthunte loong ah tenroon ang ah;
Rangte ah neng ih japtup rum ah!
9 “Semroongroong angsuh reete ah tenroon ang ah;
Rangte ih neng suh heh sah et poon rum ah!
10 + “Rangte ih jamha jun ih mote loong siiwiiha ah tenroon ang ah;
rangmong Hasong ah neng raangtaan ih ang ah!
11 + “Nga liphan tungthoidi mih ih kaanju halan, siiwi halan adoleh sen tiit ah ethih lam ih leekbaat halan loong ah tenroon ang an! 12 +Tenroon ang an, tumeah sen raangtaan ih elongthoon thaangchojih Rangmong ni ban thiinha. Teewah dowa khowah loong ah emamah ih siiwi rumta.
Sum nyia weephaak
(Mk 9:50; Luk 14:34,35)
13 + “Sen ah mina loong raangtaan ih sum likhiik. Enoothong sumwaan ah mok mah abah, takah we mi ngaak sum thukka. Erah thaangmuh ih hoon ah, piihaat ano mih ih ba noopnak kaat ah.
14 + “Sen ah mongrep mina raang ih weephaak likhiik. Kongchoong dowa samnuthung ah latup thang ih tajen hutongka. 15 + O eh uh weetook ah khoowaan khu nah tatookka: erah nang ih bah hetook thengnah ba took ah, ma dowa ih mina ah khom kaangtook ah erah doh ah. 16 + Erah likhiikkhiik sen weephaak ah uh mina miksok doh emamah ih phaak theng, erah dowa ih ba mina ih ese mootkaat ah sok ano Rangmong nawa sen wah ah gu rum ah.
Hootthe tiit nyootbaat
17 “Moses Hootthe nyia khowah loong ih nyoot tahan loong ah thiinhaat suh ra hala ih nakmok thunhe. Ngah erah loong toohaat thuk suh taraarang, erah nang ih erah nyootsoot tahan loong ah amiisak angthuk suh ra halang. 18 + Samthun et an arah rang nyia hah ah maang thoonthoon bah, arah Hootthe dowa ehin tiit angkojao adoleh jojang tiit angkojao lamat haat theng—jaatrep jaat raang loong ah maang thoonthoon bah ah*. 19 Erah raangtaan ih, o ih bah uh jengdang dowa ehinsah tiit ang abah uh lakap thang ih, mihoh suh nep mok moong kiinyootsoot abah, Rangmong Hasong nah heh ah ehin et thiik ah. Emamah, o ih bah uh hootthe ah phan ano mihoh suh nep emamah ih nyootsootte abah, Rangmong Hasong heh ah elong et thiik ah. 20 Erah raang ih ngah ih baat rumhala, sen rangmong Hasong nah jen wang ean, sen tuungmaang laalom ah Hootthe nyootte nyia Rangte mootkaatte Phirasi loong nang ih ehan ih Rangte ih jamha jun ang anbah ah.
Tenkhat tiit nyootbaat
21 + “Sen ih chaat etan mina loong ih teewadi amet baat arah ah, ‘Mih nak tek haat theng; o ih mih tek haat ah erah mih ah erikri et ah.’
22 Eno amadi sen suh baat rumhala: Senphoh senno damdoh mok khadah† anbah sen ah erikri et han, senphoh senno suh amah mok li an, ‘An tumjih di uh tapun ko!’ Erah ang abah sen ah Ngoong awang dung nah thoksiit han, erah dam ih senphoh senno suh thaangmuh thungko mina ih mok li anbah, sen ah soolam dowa we adoh wangjih ih hoon an. 23 Erah raangtaan ih sen Rangte suh romthong nah tenroon lakkot kot thun ang andoh, senphoh senno damdi thichomui anrah mok samthun anbah, 24 tenroon lakkot ah romthong ngathong adoh ban thiin anno, echaan senphoh senno damdoh chaak punwaan wang an, eno ngaak hanno ba Rangte suh tenroon lakkot ah koh an.
25 “O ih bah uh sen miksuk halan, eno erah ih mat hoon nok nah maang thoksiit wan doh, saapoot ese pootdoh changrook tiit ah chaak huk punwaan etheng. Mat hoon nok nah jaasiit nopsiit tahan no bah, mat hoonte ih sen ah phaatak nah tongthuk suh pulit lak nah ba kohan. 26 Ngah ih baat rumhala, erah nah bah chang maangthoon dokdok ih tongthuk han.
Minuh misah nyia misah miwah damdoh roomjup tiit
27 + “Sen ih amet baat arah chaat etan, ‘Mih minuh miwah damdoh laroomjup theng.’ 28 Eno amadi baat rumhala: O ih bah uh minuh ah sok ano eroomjup ih doh bah ih thunha rah ih botseh heh ten ni rangdah ah ejen moh eta.
29 + Erah raangtaan ih sen mik jaawah ko rah ih rangdah mok ang thuk hanbah, doklot an no piihaat an! Sen sakpuh pan ih we nah khaamwang nang ih bah, sak nawa amasah chep mala ah ese laan ang ah. 30 + Sen lak jawah ko ih rangdah mok ang thuk hanbah, thadook anno piihaat an! Sen sakpuh pan soolam nah wang nang ih bah lakko ih tong ah ese laan ang ah.
Minuh miwah haatmui tiit
(Mat 19:9; Mk 10:11,12; Luk 16:18)
31 +“Amah uh ebaat eta, ‘O ih bah uh heh minuh haat ah, erah ih le ah raang ano haat mu theng eah.’ 32 + Amadi ngah ih baat rumhala: O ih bah uh heh minuh mih damdoh laroomjupka doh haat ah, eno minuh ah mihoh damdoh mok we nook abah roomjup rangdah ah heh ih dah thukla; eno erah nuh we kapte warah uh emamah ih romjup rangdah ah dah ah.
Thoomhoon tiit
33 +“Ehak di mih loong ih amet baat arah uh echaat etan, ‘Thoomhoon jengkhaap ah lathet haat theng, erah nang ih Teesu damdi tumjih re suh thoomhoon tu rah ere etheng.’ 34 + Amadi ngah ih baat rumhala: sen ih jeng kakham an radoh thoom nakmok hoon an. Rang mendoh uh nak thoom an tumeah erah Rangte tongtheng; 35 + adoleh hatoh mendoh uh lathoom theng, tumeah erah Rangte lah dangnak theng; adoleh Jerusalem mendoh uh lathoom theng, erah Luungwanglong samnuthung. 36 Sen khoh uh lamenseh theng, tumeah khoroon tasiit taan uh sen ih epuung adoleh emak tajen hoon kan. 37 ‘Elang’ adoleh ‘Lalang’ erah ba jeng theng—jaat hoh jenglan abah Ethih ih jeng thuk halan.
Phulek tiitwaan
(Luk 6:29,30)
38 + “Sen ih amet baat arah echaat etan, ‘Thetsok et ho bah ngaak thetsok et uh, pha ih phak abah pha ih ngaak phaktheng eah.’ 39 Amadi ngah ih baat rumhala: O bah uh sen damdoh thetre ha bah phuh nak lek theng. O ih bah uh jawah ko the adoh buh hanbah, dak hekko the adoh boot buh thuk theng. 40 Erah damdoh o ih bah uh an samsong ah nge suh mat hoon nok nah thoksiit hanbah, sen samsongnuh anep laan wak khook koh an. 41 Erah damdoh o ih bah uh meesiit hajang nah huihui laatbaat hanbah, meenyi hah nah boot kowan an. 42 O ih bah uh sen dowa tumjih tumpih suh hanbah ekot etheng; adoleh sen dowa o ih bah uh hukkhaak nam hanbah heh suh enam kot ettheng.
Piiara suh minchan
(Luk 6:27,28,32-36)
43 “Sen ih amet baat arah echaat etan, ‘Sen joonte ah minchan etheng, sen piiara ah miksuk ettheng.’ 44 Eno amadi ngah ih baat rumhala: senpi senra ah minchan et an, sen siiwiite asuh rangsoom koh an, 45 eno ba Rangmong nawa sen wah Rangte suh asah ih hoon an. Tumeah heh ih rangsa ah ethih ese mina khoni eliili ih phaakthukla, nyia rangphaat ah ethih ese reete loongtang suh eliili et phaat koha. 46 Rangte ih tumjih thaang ma kohan sen joonteete ah minchan anbah ah? Erah bah sokse seete loong nep reela! 47 Nyia sen joonte damdam adi waantiit lan rah, mihoh lajen reejih ah tam re lan? Emah bah Rangnak mina‡ nep reela! 48 + Sen ah rapne eseethoon jaatjaat angtheng—rangmong nawa sen Wah angla likhiik ah.
+ 5:4 Isa 61:2 + 5:5 Rsb 37:11 + 5:6 Isa 55:1,2 + 5:8 Rsb 24:3,4 + 5:10 1Ptr 3:14 + 5:11 1Ptr 4:14 + 5:12 2Tet 36:16; Esm 7:52 + 5:13 Mk 9:50; Luk 14:34,35 + 5:14 Jn 8:12; 9:5 + 5:15 Mk 4:21; Luk 8:16; 11:33 + 5:16 1Ptr 2:12 + 5:18 Luk 16:17 * 5:18 jaatrep jaat raang loong ah maang thoonthoon bah ah; adoleh erah nyootsootta loong ah amiisak maang langlang bah ah. + 5:21 Hpkt 20:13; Hodb 5:17 † 5:22 mok khadah anbah; mararah leedap adi amet raangha hechi hemat muh doh mok khadah anbah. + 5:27 Hpkt 20:14; Hodb 5:18 + 5:29 Mat 18:9; Mk 9:47 + 5:30 Mat 18:8; Mk 9:43 + 5:31 Hodb 24:1-4; Mat 19:7; Mk 10:4 + 5:32 Mat 19:9; Mk 10:11,12; Luk 16:18; 1Kr 7:10,11 + 5:33 Lew 19:12; Erok 30:2; Hodb 23:21 + 5:34 Jms 5:12; Isa 66:1; Mat 23:22 + 5:35 Isa 66:1; Rsb 48:2 + 5:38 Hpkt 21:24; Lew 24:20; Hodb 19:21 ‡ 5:47 Rangnak mih: Rangnak ni Rangte lajat ih tongte (Pagan) + 5:48 Lew 19:2; Hodb 18:13