EPHISIATE
Suh Pool Ih Raang Arah Le
Ephangjatjih
Pool ih Ephisiate suh le maatta adi jaakhothoon ah Rangte kaankoong tiit ah raangha, jirep dongsiitta dowa loong ah eroom ih angsuh ah, nyia jirep ah rang nyia hah dowa loong Kristo ah lamsuite ang ano eroom ih angsuh ah.” (1.10). Eno Jisu Kristo damdoh esiit ih hoon eno mina jaat loongtang jutsiit jangsiit angtheng ngeh ih Rangte mina loong lasih uh joot eha.
Ephisiate leedap ni jaakhothoon raangte wah rah ih jutsiit jangsiit tiit ah baat ha, erah langla seng loong Wah Rangte ih heh mina loong danjeeha jun ih baat ha nyia neng loong rangdah ah biin anaan mamah hoonha adoleh heh Sah Jisu Kristo jun ih rangdah nawa mamah puipangta, adoleh Esa Chiiala nawa ih Rangte kakham elong ah choh jaatjaat ih ah ngeh ih baat ha. Erah lih adi arah le wette loong asuh Kristo mendoh esiit ih hoonli ngeh ih baat ha ah neng roidong doh amiimi angtheng ngeh ih baat ha.
Jengkhaap ehanko ah Rangte mina loong ah Kristo damdoh roop eno esiit angtheng ngeh ih baat ha: Chaas ah mina sakpuh likhiik, adoleh Kristo ah lamsuite; adoleh nok ni thonghong likhiik; adoleh hesawah damdi hesanuh likhiik. Arah le raangte ah Kristo damdi Rangte minchan jeela jun ih baattaan ha. Jirep aju Kristo minchan ni, mina raangtaan ih tiita, biin anaan hoonha, minchan jeela nyia heh esa thoon angla adi japtup hi.
Hemong Dowa Jatjih
Ephangjatjih(1:1-2)
Kristo nyia chaas(1:3—3:21)
Kristo ni roidong na(4:1—6:20)
Ethoon ni(6:21-24)
1
1 +Arah le ah Pool taangnawa, Rangte tenthun jun ih Jisu Kristo kaamwah ih hoonte wah rah ah—
Ephisia ni tongte Rangte mina,* Kristo Jisu damdi roongroop rum ano neng laalom di rongtangtang ih songtongla loong asuh:
2 Seng loong Wah Rangte nyia Teesu Jisu Kristo ih sen suh minchan toom kohan nyia semroongroong ih toom songtong thuk han.
Kristo jiinni Chiiala romseetam jeela
3 Seng Teesu Jisu Kristo Wah Rangte suh lakookmi li ih! Tiimnge liidi Kristo damdi roongroop eno arah mongrep adi rangmong dowa chiiala romseetam ah kohali. 4 Arah mongrep ah maang dongsiitka diidook, seng loong ah esa nyia heh ngathong nah lamoongtaang suh, Kristo damdoh roongroop eno heh mina angthuk suh Rangte ih jen danje ih tahe.
Heh minchan je thoidi, 5 Rangte† ih seng loong ah Jisu Kristo jun ih hesuh hesah ih hoon suh jen thuntak eta—erah langla heh tenroon theng nyia heh raangtaan ih angta. 6 Rangte ih heh minchan elong nyia heh mongnook Sah thaangmuh lakkot ih kohali, erah raangtaan ih heh rangphoong ih! 7 + Tiimnge liidi Kristo sih‡ ih ba, seng loong ah maama pongwan jen angthuk hali, erah langla seng rangdah ah biin anaan hali. Rangte minchan ah tiimthan elongthoon ah, 8 erah minchan ah lajen thaakbaat theng kohali!
Heh tenthun nyia mongtham thoontang nawa ih 9 Rangte kaankoong tiimjih angta heh erah reeta, eno Kristo jun ih husah ni tiimjih thoon mookaat thunta erah kaankoong ah dongjat thuk hali. 10 Eno erah chungha ah saapoot thok ha doh re ah, heh kaankoong ah langla, rangmong nyia arah hah adi mathan dongsiitta erah loong ah eroom ih khoonsiit thung, eno eradoh Kristo ah heh khoh ang ah.
11 Jaatrep ah Rangte kaankoong nyia mongtham jun ih angla; erah raangtaan ih jaakhoh diidook thunta jun ih Kristo damdi roopthuk heeno heh mina angsuh danje tahe. 12 Erah raangtaan ih, Kristo suh jaakhoh phang laalomte loong ah ih Rangte chaan ah phoongpha ih!
13 Eno amiisak tiitkhaap chaattan dowa ih Rangte mina ih hoontan, erah langla sen khopi thukte Ruurang Ese tiit angdowa. Sen loong ah ih Kristo ah hanpi kanno, Rangte ih heh thoomhoon kakham jun ih, Esa Chiiala nawa ih sen sak ni changte sin ah thong tahan. 14 Heh mina loong suh Rangte ih kakhamta jun ih Chiiala ah seng ih choh jaatjaat etheng, erah laalomli thoidoh Rangte ih heh mina loong ah maama pongwan angthuk ah. Heh rangka ah phoongpha ih!
Pool rangsoom
15 Emah ang thoidi,Teesu Jisu Kristo suh tuumaang nyia Rangte mina loong minchan tan phangchaat tang dowa ih, 16 sen loong raangtaan ih Rangte suh lakookmi li tatoi kang. Sen loong ah nga rangsoom ni samthun roh ih rumhala 17 eno seng Teesu Jisu Kristo, chaan aphaan Wah Rangte asuh, Chiiala kotthuk suh sen raangtaan ih suh roh ehang, sen suh mongtham ese ah jatthuk suh nyia Rangte tupthuk suh ah. 18 Nga rangsoom ah langla heh weephaak ah sen thung nah jeeroh toom ih ah, tiimnge liidoh sen tiim raangtaan ih poon tahan erah laalom tiit ah toomjat an suh ah, heh mina suh romseetam kot suh kakhamta tiit ah tiimthan elong ah, 19 eno heh hanpiite loong damdi chaan aphaan wakroop hala ah tiimthan rak ah. Seng damdi wakmokah hala chaan aphaan ah thoonrakla, 20 + erah chaan aphaan nawa ih Kristo ah etek nawa ngaaksaat thuk ano rangmong nawa mongrep ni heh Wah reeni jaawah ko tongthukla. 21 Rangmong dowa phansiitte loong, ngoong awang, ehang echaan nyia teesu loong ah Kristo ih pan rumha; thoontang khodi elong men chaan aphaan ah arah mongrep ni luulu lah angthang ih liwang doh uh emamah ang ah. 22 ++Rangte ih jirep ah Kristo lakhui ni angthukla eno chaas ni heh jirep adi Teesu angla. 23 Chaas ah Kristo sakpuh, jirep ah nyia noongrep ni hesaksak ni roopla.§
+ 1:1 Esm 18:19-21; 19:1 * 1:1 Mararah le ni amuh Iphisa ni ngeh ah. † 1:5 heh ngathong ni. Heh minchan je thoidi; adoleh heh gnathong ni, nyia minchan nah tong theng. Rangte. + 1:7 Kol 1:14 ‡ 1:7 Kristo sih ih ba; adoleh Kristo tek tungkaangdi ba. + 1:20 Rsb 110:1 + 1:22 Rsb 8:6 + 1:22 Kol 1:18 § 1:23 jirep ah nyia noongrep ni; adoleh o heteteewah Rangte thanthan angta