2
Kana ni kuhoonta
1 Saanyi lidi Kana samnuthung ko Galili hah ni kuhoonta. Jisu nuh uh erah ni angta, 2 Jisu nyia heliphante loong ah nep kuhoon thengni poon rumta. 3 Kham ah thoonphe korum ano, heh nuh ih Jisu suh baatta, &lt;&lt;Neng jiinni kham ah takah jeeka.&gt;&gt;
4 Jisu ih liita, &lt;&lt;tiimjih etheng ah ngasuh nakbaat hang.&gt;&gt; &lt;&lt;Nga saapoot maang thokra.&gt;&gt;
5 Eno Jisu nuh ih neng laksuh loong asuh baatta, &lt;&lt;Heh ih tiim etheng baat han erah re anjoh.&gt;&gt;
6 Jehudi loong juusaakaat ah neng banlam angta, erah raangtaan ih jong tekpoh arok ah banthiin roh ih rumta, tekpoh esiit ni ju ah rooknyi rookjom piipa taan thosak theng angta. 7 Jisu ih heh laksuh loong asuh baatta, &lt;&lt;Arah tekpoh loong adoh joong ah meeke an.&gt;&gt; Neng loong ah ih hesiitsiit ih meeke rum kano, 8 Jisu ih baat rumta. &lt;&lt;Bolam bah joong ah we ngaakke anno saroom phaksat sokboite warah asuh kokaat an.&gt;&gt; Heh laksuh loong ah ih ju ah phaksat sokboite warah asuh kokaat rumta, 9 eno erah kham eh hoonta, erah warah ih thaakjok ih adi kham sumsum eta. Heh ih kham ah manawa angta erah tajatta, (enoothong, joongkeete loong ah ih ba jat eta); erah thoidi jaalah kapte warah poon ano 10 heh suh liita. &lt;&lt;Mirep ih kham eseethoon ah jaakhoh phe koha, eno wenwah loong ih phootjok taano, thaangne kham ah pheekoh ah. Erabah uh amadi tuk ih kham eseethoon ah thokthiin hu!&gt;&gt;
11 Jisu ih paatjaajih ah Kana hadaang Galili ni phang mokata, erah di hechaan hephaan ah jatthuk rumta, eno heliphante loong ah ih hanpi ih rumta.
12 +Erah lih adi Jisu nyia heh nuh, hephoh heno, erah damdi heh laksuh loong ah Kaparnam ni wang rum ano saajombaji tongwang rumta.
Jisu Rangteenook ni wangta
(Mat 21:12,13; Mk 11:15-17; Luk 19:45,46)
13 +Khopi kuwaang lang nanah ang kano, Jisu Jerusalem ni kata. 14 Erah ni miwah loong ah Rangteenook ni luiamaan, saap, tokparu sangte nyia ngun lekte teebun ni thiin arah japtup kata. 15 Erah thoidi Jisu ih luiamaan nyia saap loong ah ruh nawa ih Rangteenok dowa phanbuta; ngun lekte teebun ah loonghaat ano jaan ngunsah loong ah wenhaat eta; 16 eno tokparu sangte loong asuh baatta, &lt;&lt;Adowa dokpi ih kaat an! Sengwah nok ah thaangsang theng nak hoon an!&gt;&gt; 17 +Heliphante loong ah ih Rangteele ni emah ih raangha ah samthun rumta, &lt;&lt;O Rangte, an nok suh mongmah lang ah nga ten ni weelu ah likhiik luula.&gt;&gt;
18 Jehudi ngoong awang loong ah ih ngaakwang rum haano Jisu suh cheng rumta, &lt;&lt;An ih emah jen re ang ngeh ih noisok suh an ih seng suh paatjaajih tiimjih jen noisok he?&gt;&gt;
19 Jisu ih ngaakbaat rumta, &lt;&lt;Arah Rangteenook ah thaak haat ih an, sa jom lidoh Ngah ih weengaak hoon ih ang.&gt;&gt;+
20 &lt;&lt;An ih sa jom doh weengaak hoon ih uh nih?&gt;&gt; Neng ih cheng rumta. &lt;&lt;Arah Rangteenook ah tomhoon suh rookbaji paang arok laakiita!&gt;&gt;
21 Enoothong Jisu ih Rangteenook tiit baatta ah heh sakpuh tiit baatta. 22 Erah raangtaan ih heh tek nawa ngaaksaat taadoh, erah jengta ah heliphante loong ih samthun ih rumta, eno neng ih Rangteele ni liiha ah nyia Jisu jengta rah hanpi ih rumta.
Jisu ih mina banlam jat eta
23 Khopi Kuwaang haangdi Jisu Jerusalem ni angta doh, heh ih paatjaajih loong ah re kano mina hantek ih hanpi rumta. 24 Enoothong Jisu ih neng tenthun ah jat ano heteewah neng suh talaalom rumta. 25 Mina loong tiit ah heh suh mih ih baattheng ju tah angta, tiimnge liidi neng tenthun ah heh teewah ih jat ih rumta.
+ 2:12 Mat 4:13 + 2:13 Hpkt 12:1-27 + 2:17 Rsb 69:9 + 2:19 Mat 26:61; 27:40; Mk 14:58; 15:29