TIMOTHI
Suh Pool Ih Takkhoh Raang Arah Le
Ephangjatjih
Timothi, ah Esia Minor hah liiha dowa Kristaan jaaro angta, heh nuh ah Jehudiite angta heh wah ah Grikte. Heh Pool joonte ih hoonta nyia Rangte mootkaat ni heh saklek ih motte angta. Timothi suh Pool Phangkhoh leeraang adi jaatjom tiitwaan raangha.
Phangkhothoon le adi Chaas ni tiitmoong nyootte loong suh dangdang ih kapjih baat ha. Jehudi nyia Jehudi lah angte loong neng eroom tenthun jun ih arah nyootsoot hali adi hansi mongrep ah ethih ih hanpi rumha, eno khopiiroidong ah husah lam ih hoondak mongtham jun ih choh ah nyia ethih phak asat toohaat nyia lanook mui thang ih tong adoh choh ah ih nyootsoot ha tiit ah raangha. Arah le adi Chaas mamet phansiit ah nyia Rang mamet soom ah erah tiit ah raangha, erah dam ih chaas phansiitte loong nyia neng chosokte loong ah mamangjih anep raangha. Hethoon adi, Timothi suh Jisu Kristo laksuh ese mamah angtheng ah ih raangmaat ha nyia hanpiite loong damdoh mame mootkaat theng ah nep raangha.
Hemong Dowa Jatjih
Ephangjatjih (1:1-2)
Chaas nyia emootte loong suh nyootsoot tiitwaan(1:3—3:16)
Timothi suh heh mookaat tiit nyootsoot (4:1—6:21)
1
1 Seng Pangte Rangte jengkhaap jun ih Jisu Kristo seng laalomte wah kaamwah Pool jiin nawa arah le ah—
2 + Hanpiite jun ih amiisak nga sah, Timothi suh:
Seng loong Wah Rangte nyia Jisu Kristo seng Teesu ih an suh tenthet, minchan, nyia semroongroong ah toom koho.
Tiitmoong nyootte suh echoojih tiit
3 Ngah Mesidonia juungkhuung ko ih katang adi baat taha likhiik, amadoh uh an suh Ephisas samnuthung adoh tong uh ih baat hala. Erah ni maramarah mina ih tiitmoong banlam nyoot rumha, eno erah loong an ih tanghaam jaatjaat etheng. 4 Neng suh baat rum uh teewah khiikkhi nyia wih ate men loong wootthaam baattaan ah eto toom et rum ah erah ih bah changrook jengdaan ba dongsiit ah, Rangte kaankoong hanpi jun ih mojih ah tabaam jen mothukka. 5 Arah jengdang hesot hemat abah minchan seng ten nawa ih dong hala, nyia thung atak phanjangjang, erah dam ih seng hanpi loong ah. 6 Mararah mina ih erah loong ah thiinhaat rum ano thaangmuh tiitwaan ah moong phoongwaan rumla. 7 Neng ih Rangte Hootthe ah nyoot suh ram rumla, enoothong neng ih tumjih nyoot rumha neng teeteewah ih tasamjat rumka adoleh elang jaat eah ih nyoot rumha ah neng ih botseh tasamjat rumka.
8 Seng ih jat ehi Hootthe ah ese, mamet maaktheng ah erah jat ih bah ah. 9 Seng ih ejat jaatjaat etheng, Hotthe ah ese mina loong raang ih tah angka, erah nang ih bah hootthe thet haatte nyia ehuh eleek, rangdah nyia rangmuh hasong mina loong raang ih, nyia chiiala adoleh thooroom lajatte loong raang ih, nengnuh nengwah tek haatte nyia mih tek haatte loong raang ih, 10 mih damdoh roomjup matkapte raang ih, miwah ah miwah damdi, minuh ah minuh damdi muungtuungla loong raang, mih ething et putte raang ih, eleek tiitbaatte raang ih nyia emoong haaki tiitbaatte raang ih adoleh amiisak banlam tiit loong phaakiitte loong raang ih. 11 Erah loong ah Rangte tiitkhaap nah choh ah, chaan aphaan nyia romseetam kotte Rangte ih erah Ruurang Ese ah ngah suh tumbaat thuk halang.
Rangte minchan thoih lakookmi
12 Nga ih Teesu Jisu Kristo suh lakookmi liihang, heh mootkaat raang ih ngah suh tathat kohang no ah. Ngah suh heh mootkaat nah jen pun mojih chaan ah kohang no nyia danpoon hangno lakookmi liihang, 13 + ehak di bah ngah ih heh suh ethih kah ih liitang nyia siiwi chamnaang angno dut haat etang. Enoothong Rangte ih ngah ah minchan et tahang tumeah nga heh suh lahanpi thang ih tumjih reetang rah tajat tang. 14 Eno seng Teesu ih ngah suh lajen toobaat theng tenthet ah kotahang erah dam ih Jisu Kristo jiin nawa minchan nyia hanpi theng anep kotahang. 15 Arah amiisak tiit seng ih kamkam et hanpiijih nyia thangjih: Kristo Jisu arah mongrep adi rangdah mina loong pangsuh ra taha. Erah mong dowa ethithoon rangdah mina ah ngah, 16 enoothong rangdah mina ang ang abah uh Jisu Kristo ih heh minchan ah nga sak ni noisok jatahang, eno erah minchan ah mihoh loong ih nyootsok hangno hanpi rum ah, eno neng ah lathoon theng roidong ah chorum ah. 17 Babah uh lathoonka luungwang, latekte nyia latuptheng, Rangte heh luulu—asuh roitang roijang ih soongsap theng nyia phoongpha etheng! Amen.
18 Nga sah, Timothi, Ngah suh jaakhoni khowah loong ih an tiit banbaat rum tahang jun ih an suh arah jengdang loong ah baat kohala. Erah jengdang loong ah lang apah dakbi et maak uno ba raamui jen mui uh, 19 eno an tuungmaang nyia thung atak ah phanjangjang et thun uh. Mararah ih nengthung nengtak ni epun angla ah lakap thang ih neng tuungmaang ah thet haat rumha. 20 Erah dung dowa ah Himenus nyia Alekjender, erah wanyi ah ngah ih Soitaan lak ni konyu angno chamnaang thuk hang; eno nyi ih erah dowa ih ba jatnyu ah Rangte jeng abah ladaanjih boh ah eah eno kok toohaat nyu ah.
+ 1:2 Esm 16:1 + 1:13 Esm 8:3; 9:4,5