19
1 Eno Pilat ih Jisu ah siitwan ano ruh ih bot thuk rumta. 2 Arami loong ah ih bangkaang hesupan nawa ih khopok ah hoon rum ano hekhoh ni pokthuk rumta; saangham nyuh ah hesak adi dekkoh rum eta 3 heh reeni raarum hano li rumta, “Roiloh toom angkah Jehudi luwang ah!” Eno neng ah wangrum ano paatbuh rumta.
4 Pilat ah jaasiit we ngaak dokkhoom kah ano miloong asuh baat rumta, “sok thaak an, nga ih sen reenah dongsiit kaat hang, enoothong heh tek haatjih bah ngah ih tachoh jokang.” 5 Erah di Jisu ah dokkhoom ra taha, sukhopok ah pok saangham nyuh ah kap ano dong ra taha. Pilat ih baat rumta, sok thaak an, mih abah arah!”
6 Heh ah kaptup rum ano romwah phokhoh loong nyia Rangteenok bante loong ah ri rumta, “Heh ah tekrapbot etheng! Heh ah tekrapbot etheng!”
Pilat ih li rumta, “Siitkaat anno tekrapbot kaat an. Ngah ebah heh dut haat* theng tajapjoh kang.”
7 Miloong ah ih ngaak riibaat rumta, seng hotthe ni eli eha heh ah tek haat etheng ngeh ah, tiimnge liidi heh ih ngah Rangte Sah ngeh chaangta.”
8 Erah chaat ano Pilat ah ehan han ih choota. 9 Pilat ah nopwang ano Jisu suh cheng wangta, &lt;&lt;An manawa ra halu?&gt;&gt;
Enoothong Jisu tangaak jengta. 10 Pilat ih liita, &lt;&lt;Nga damdoh tanih waan ru?&gt;&gt; &lt;&lt;An ih tanih jatko nga jiinni chaan jeela ngeh ah, daap uh jen daap haat eha bangphak nah uh jen rapbot eha.&gt;&gt;
11 Jisu ih ngaak liita, An ih ngah tiim ehang bah uh erah chaan ah Rangte ih koh halu. Erah raangtaan ih an suh nga jootkotte ah rapne ih moong reela.&gt;&gt;
12 Jisu jeng ah chaat ano, Pilat ih daap haat taat chungta. Enoothong miloong ah weengaak ri rumta, &lt;&lt;An ih Jisu mok daap haat ubah, Luuwanglong joonte tah angko! O mina ih ngah Luuwang ngeh ih chaangha mih abah Luuwanglong piiara!&gt;&gt;
13 Pilat ih erah jeng ah chaat ano, mat hoonkotte “Jongtongtheng” ngeh ih menrumta adi Jisu ah doksiit kaat ano tong kata (erah suh Hebrew nok hah ih &lt;&lt;Gabbatha&lt;&lt; ngeh menta.) 14 Khopui Kuwaang phaksat khookhamja rangnithung di Pilat ih miloong asuh liita, &lt;&lt;Sen Luuwang ah arah!&gt;&gt;
15 Eno miloong ah ngaak ri rumta, &lt;&lt;Tek haat etheng! Tek haat etheng! Bangphak khona rapbot theng!&gt;&gt;
Pilat ih cheng rumta, &lt;&lt;Sen Luuwang ah nih tek haatthuk he?&gt;&gt;
Romwah phokhoh loong ih ngaakbaatta, &lt;&lt;Seng luuwang bah Luuwanglong luulu!&gt;&gt;
16 Eno Pilat ih Jehudi loong asuh Jisu ah bangphak khoni rapbotkaat thuk rumta.
Jisu rapbot rumta
(Mat 27:32-44; Mk 15:21-32; Luk 23:26-43)
Miloong ah ih Jisu doksiit kaat rumta. 17 Jisu ih bangphak ah pi ano &lt;&lt;Mikhoraang hah&lt;&lt; adi kata. (Jehudi loong ih &lt;&lt;Golgotha&lt;&lt; ngeh menha.) 18 Jisu damdi mih wanyi ah uh erah di rapbot rumta, Jisu ah ehong adi mih wanyi ah haanghop ih rapbot rumta. 19 Pilat ih mih suh jatthuk suh raang ano bangphak adi chiita, erah di raangta, &lt;&lt;Najaret dowa Jisu, Jehudi Luuwang.&gt;&gt; 20 Erah le adi Hebrew, Latin nyia Grik jenglam ih raangta, eno samnuthung dowa ih Jisu rapbotta hah ah haloh lah angkokaano mirep ih erah raangta ah toonsokleh weh kah ih rumta. 21 Romwah phokhoh loong ah Pilat reeni wang ano liita, &lt;&lt;Jehudi Luuwang&lt;&lt; ngeh ih nak raang uh&lt;&lt; erah nang ih bah &lt;&lt;Arah mih ah ih liita, Ngah Jehudi Luuwang&lt;&lt; emah ih raang uh.
22 Pilat ih ngaak liita, &lt;&lt;Ngah ih tiimjih raangtang, emamah toom ang ah.&gt;&gt;
23 Sipaahi loong ah ih Jisu ah bangphak ni rapbot lini heh ih kapta nyuh ah khoobaji ih khoohoom rum ano phe rumta. Heh samsong ah uh wakpi ih rumta, erah samsong ah hewet muh khoolaan angta. 24 + Sipaahi loong ah nengneng jaachi ni baatmui rumta, &lt;&lt;Seng ih lakhoohoom theng; eranang ebah o ih choh thaak asuh jong tetaak ah rang nah haat eno tootoon ih.&gt;&gt; Arah langla Rangteele ni amah raangthiinta ah amiisak ih dong angta:
&lt;&lt;Neng loong ah ih nga nyuh ah phe ih rumta
eno nga samsong ah rang ni
haat rum ano tootoon rumta.&gt;&gt;
Sipaahi loong ah emamah ih reeraang rumta.
25 Jisu bangphak re adi heh nuh nyia heh no Klopas minuh Meeri chapta, Meeri Magdalen uh erah di roongchapta. 26 Heh nuh nyia heliphante hemongnook warah japtup ano Jisu ih heh nuh suh liita, &lt;&lt;Heh an sah.&gt;&gt; 27 Erah lih adi heliphante asuh liita, &lt;&lt;Arah an nuh.&gt;&gt; Erah ja dowa ih heliphante ah ih erah nuh ah heh nok ni siitkaatta.
Jisu tiita
(Mat 27:45-56; Mk 15:33-41; Luk 23:44-49)
28 +Jisu ih jat eta jirep ah thoon eta; eno Rangteele ni raangthiinta amiisak ih angsuh heh ih liita, &lt;&lt;Ngah joongle ih leelang.&gt;&gt; 29 Erah di thaangneethoon kham keethiin choi khaplang esiit angta, mih wasiit ih kham adi nyuchiin ah tem ano, hissop bangkaang adi khakta, eno toonpi ano Jisu tui ni mooksuta. 30 Jisu ih erah jok ano jengta, &lt;&lt;Thoon eta!&gt;&gt; Eno heh tok ah songhaat ano thaktiita.
Jisu saam ni loosuh rumta
31 Eno Jehudi ngoong awang loong ah ih Pilat suh bangphak khoni rapbot rumta loong lah ah thabuh rum ano datthiin esuh cheng rumta. Erah saalih adi Jehudi naangtongsa, hoondak rangwuuja angta, erah thoidi neng ih thunta Jehudi naangtongsa doh neng mang ah bangphak khonah naktoom thoktong ah ngeh ah. 32 Eno sipaahi loong ah ih jaakhoh ah Jisu reeni rapbotta mih lah thabuh ano wasiit lah ah we thabuh rumta. 33 Enoothong Jisu reeni wang rum adi jen tekchoi ang kano, heh lah ah tathabuh rumta. 34 Enoothong, sipaahi wasiit ih heh saam ni Pah ih sot kano joong nyi sih loong ah dokjanta. ( 35 Erah angta rah mih ih heh mikmik ih japtup arah baat ha, erah raangtaan ih sen ih uh hanpi† ih an. Erah baatte ah ih amiitiit ah jat eha, ngah ih amiitiit ah baat hang ngeh ah.) 36 + Rangteele ni raangthiinta ah amiisak ih angla: Erah di amah raangha, &lt;&lt;heraang esiit taan uh tathaka.&gt;&gt; 37 + Rangteele ehoh ni uh li eha &lt;&lt;Pah esuh arah miloong ah ih kooksok ah.&gt;&gt;
Jisu bengkaat tiit
(Mat 27:57-61; Mk 15:42-47; Luk 23:50-56)
38 Erah lih adi, Aramia nok hah Josep ih Pilat suh Jisu mang ah jenpi nih ih kaat ang ngeh cheng wangta. (Josep ah husah di Jisu liphante angta, enoothong heh Jehudi ngoong awang ra choota.) Pilat ih jenpi ih kaat uh li kano Josep ih bangphak dowa heh mang ah datpi wangta. 39 + Heh damdi Nikodimas roongwaangta, jaakhoh ni uh Jisu damdi heh rangphe di chomui choi angta. Nikodimas ih phontum jih miir nyia aloes ah woi ano took rookjom taan piikaatta. 40 Erah nyi ih Jisu mang ah datpi nyuh ano phontum ah ih hut nyuuta, eno nyuh ih thooploop nyu ano Jehudi banlam di ebeng ih kaat suh emah ih khookham rumta. 41 Jisu tek haat rumta pa adi mangbeng theng ena esiit angta erah di o mang uh beng muh angta. 42 Jehudi naangtongsa ah erah saalih adi angta eno erah mangbeng ah uh haniik ni ang thoidi Jisu mang ah erah di beng nyuuta.
* 19:6 dut haat: Lakah ngaak kapka asuh dut haat liiha + 19:24 Rsb 22:18 + 19:28 Rsb 69:21; 22:15 † 19:35 hanpi; mararah le ni hanpi roh ih an liiha. + 19:36 Hpkt 12:46; Erok 9:12; Rsb 34:20 + 19:37 Jek 12:10; Mot 1:7 + 19:39 Jn 3:1-2