6
Jisu ih haajaat bangnga suh phaksat thukta
(Mat 14:13-21; Mk 6:30-44; Luk 9:10-17)
1 Arah lidi, Jisu Galili Juusitum ah daansoon kata (erah suh, Taiberia Juusitum ngeh uh men eha). 2 Khoisatte loong ah epaatja etheng ih deesiitta ah tuprum ano miloong ah helilih ih phankhoom rumta. 3 Jisu kong adi duuwaang ano heliphante loong ah damdi roongtong wangta. 4 Khopi Kuwaang saapoot ah thok ih taha. 5 Jisu ih miloong ah jamsok adi hantek heh reeni wang arah japtupta, erah thoidi Philip suh chengta, &lt;&lt;Aathan mina suh kotsuh manawa phaksat choh reh ih?&gt;&gt; ( 6 Heh ih Philip suh thamtham ih thaak chengta; amiidi baleh heh ih tiim etheng erah jat eta.)
7 Philip ih ngaakbaatta, “Baanlo ah loongtang ih cheeru phak raangtaan ih botseh, chaanyi nang ih ehan ngunkholok* ih ba lui reh ah.&gt;&gt;
8 Heliphante changdowa wahoh, Andriu, ngeh ih Simon Pitar no angta ah ih liita, 9 &lt;&lt;Adi miwasah wasiit je ah, heh taang ni wong nawa hoon arah baanlo bangnga je ah erah damdi nyasi enyi. Enoothong erah than mina suh tabaam luika.&gt;&gt;
10 &lt;&lt;Miloong ah tongthuk an,” Jisu ih baat rumta. (Erah di naam nang angta.) Erah thoidi miloong ah tong rumta; erah di miwah rooproop ih haajaat bangnga ang rumta. 11 Jisu ih baanlo ah toonpi ano, Rangte suh lakookmi liita, eno erah di tongte loong asuh pheekokaat thuk rumta. Nyasi ah uh emamah ih pheekoh rumta, eno neng ih mathan ih phaksah ah erah than ih korumta. 12 Neng wok ah phoot phaksah rum ano, heliphante loong asuh baatta, &lt;&lt;baanlo chep dakla loong ah khoontoon ih an; amasah uh lathaaja theng.&gt;&gt; 13 Baanlo bangnga dowa miloong ah ih dakphakta ah asih hongnyi ni lomtoon rumta.
14 Jisu ih epaatjaajih reeta ah tuprum ano, miloong ah ih liita, “Mongrep ni kaatte Khowah† abah amiisak di heh ju!&gt;&gt; 15 Jisu ih jat eta miloong ah wangrum haano neng Luuwang laat angthuk suh jowang rumha ngeh ah; erah raangtaan ih Jisu heluulu kong ko soonwangta.
Jisu ju khoni khoomta
(Mat 14:2-33; Mk 6:45-52)
16 Rangja ang kano, Jisu liphante loong ah juusitum ko ih karumta, 17 eno khoonkhu adi duukah rum ano, juusitum lam ih Kaparnam ko ih daansoon wang rumta. Rang jennak ih adi uh, Jisu neng taang ni tangaak ra taha. 18 Neng taangko pong ah rapne ih pong ano ju ah rapne ih mootmotta. 19 Heliphante loong ah meejombaji taan daanjop rum adi, Jisu ju khoni khoom arah japtup rumta, heh khoonkhu ko ih ra taha eno neng loong ah echo ih rumta. 20 &lt;&lt;Nakcho an,” Jisu ih baat rumta, &lt;&lt;Ngah hanih!&gt;&gt; 21 Erah lih adi khoonkhu ni toonhui rumta, eno neng kaat theng ko ih juukaang ni khoonkhu ah seek ih thoksoon kata.
Miloong ah ih Jisu matjam rumta
22 Erah saalih adi juusitum saangko dowa miloong ah ih dokthun rumta erah di khoonkhu ah esiit luulu ka ang ah ngeh ah. Neng ih jat eta Jisu heliphante loong ah damdi erah di takata, enoothong Jisu ah thiinhaat rum ano neng luulu karumta. 23 Taiberia dowa, khoonkhu ehoh loong ah, juukaang ni raarum taha maradi Teesu Jisu ih lakookmi li ano baanlo pheekoh rumta re adi ah. 24 Miloong ah ih, Jisu nyia helihphante loong ah, erah di lajaptup rum kaano Kaparnam ko wangte khoonkhu adi duuwang rum ano tumjam wang rumta.
Jisu ah roidong baanlo
25 Mina loong ah ih Jisu ah juusitum saangko japtup rum ano li rumta, &lt;&lt;Nyootte, an aradi mabah ra taho?&gt;&gt;
26 Jisu ih ngaakbaat rumta, &lt;&lt;Ngah ih sen loong asuh amiisak ih baat rumhala; ngah ih jat ehang sen loong ah ih baanlo ah sen wok laanphoot roh ih phak anno jam hali, paatjaajih reelang ah jat anno tah angka. 27 Ethet ela phaksat raangtaan ih nak mokah an; erah nang ebah, lathoonka roidong phaksat raang ih mokah an, eno erah langla Mina Sah rah ih kohan, tiimnge liidi, Rangte Hewah ih heh mendi sin hoon thiinta.&gt;&gt;
28 Erah thoidi neng ih cheng rumta, &lt;&lt;Rangte ih seng suh reethuk suh liiha jun ih tiimjih jen re ih?&gt;&gt;
29 Jisu ih ngaakbaat rumta, &lt;&lt;Rangte ih sen suh tiimre thukjih ah langla heh ih wasiit kaat thuk hala ah hanpi an.
30 Neng loong ah ih ngaakbaatta, &lt;&lt;Seng ih hanpi suh an ih paatjaajih tiimjih noisok he? An tiimjih re uh? 31 Phisaang hah ni sengte sengwah loong ih manna phakta, erah Rangteele ni liiha likhiik, ‘Neng loong asuh rangmong nawa Heh ih baanlo phakthuk rumta.’ ”+
32 “Ngah ih amiisak baat rumhala,” Jisu ih baat rumta, &lt;&lt;Moses ih tiimjih koh tahan erah rangmong nawa‡ baanlo tah angta; rangmong nawa amiisak baanlo kottte abah seng Wah. 33 Rangte ih koha baanlo ah langla o rangmong nawa ra hala erah, eno mongrep mina suh roidong koha.&gt;&gt;
34 “Chuupha,” miloong ah ih surumta, “Arah baanlo ah saarookwet kohe.”
35 “Roidong baanlo ah Ngah,” Jisu ih baat rumta. “O mina nga taang ni wang hala heh mabah uh ram ih tatiika; o mina ih ngah hanpi halang erah mih ah mabah uh joongle ih taleeka. 36 Ngah ih, baat rumhala sen ih tup ih he bah uh tahanpi kan. 37 O mina seng Wah ih ngasuh kohalang ah nga taangnah wangha. Nga taang ni thokte ah o uh taphanhaat kang, 38 tiimnge liidi ngah rangmong nawa nga tenthun jun ih reesuh tara tahang enoothong ngah o ih daapkaat halang erah tenthun jun ih re suh ra tahang. 39 Eno nga daapkaatte tenthun ah langla ngasuh o koh halang erah loong ah ngah ih lamat haat theng, erah nang ebah rangthoon doh neng loong ah roidong raang ih ngaaksaat thuk ang. 40 Tiimnge liidi seng Wah ih jamha langla o ih Hesah ah japtup ano heh hanpi ha erah loong ah ih lathoonka roidong ah choh ah. Eno ngah ih neng loong ah rangthoon doh roidong chosuh ngaak saatsiit ang.&gt;&gt;
41 Miloong ah Jisu thoidi phang jengmui rumta, tiimnge liidi Jisu ih liita, &lt;&lt;Rangmong nawa ra taha baanlo ah ngah.&gt;&gt; 42 Erah thoidi neng ih liita, &lt;&lt;Arah mih ah Joseph sah, Jisu tanih angka? Heh nuwah uh seng ih jat ehi. Eno, heh ih, rangmong nawa ra halang ngeh mamah ih miili ah?&gt;&gt;
43 Jisu ih ngaakbaat rumta, &lt;&lt;Sen jaachi ni jengmui ah toihaat ih an. 44 Nga daapkaatte seng Wah ih lathoksiit raabah o uh nga taangnah tami wangra; eno erah mih ah rangthoon doh roidong kot suh ngah ih ngaak saatsiit ih ang. 45 + Khowah loong ih raangta, ‘Mina thoontang suh Rangte ih nyootsoot ah.’ O ang abah uh seng Wah jeng ah chaat ano kap ih abah erah mih ah nga taangnah wangha. 46 Seng Wah ah warep ih japtupchoi ngeh ih liijih tah angka; o heh jiin nawa ra hala erah ih luulu bah Hewah japtup ha. 47 Ngah ih amiisak baat rumhala; o mina ih hanpi ha erah mih ah ih ba lathoon roidong ah choh ah. 48 Roidong baanlo ah ngah. 49 Phisaang hah ni sente senwah loong ah ih manna phakta, erabah uh neng loong ah etek eta. 50 Enoothong rangmong nawa ra taha baanlo phakte ah tatiika. 51 Rangmong nawa ra taha ething baanlo ah ngah. Erah baanlo ah o ih phak ah, erah mih ah roitang tong ah. Heh suh baanlo kohang ah nga si, erah ngah ih mongrep nah thingtong suh kohang.&gt;&gt;
52 Emah li kano Jehudi loong ah neng jaachi ni tenkhat lam ih phang daanmui rumta. &lt;&lt;Erah mih ah ih heh si mamah mi phakthuk he?&gt;&gt; Neng loong ah ih cheng rumta.
53 Jisu ih ngaakbaat rumta, &lt;&lt;Ngah ih amiitiit ah baat rumhala; sen loong ah ih Mina Sah si ah laphak kanbah nyia heh sih ah lajok kanbah, sen jiinnah roidong tajeeka ang ah. 54 O ih nga si phak ah nyia nga sih jok ah heh suh ba lathoon roidong ah je ah, eno rangthoon doh ngah ih roidong raang ih heh ngaaksaat thuk ang. 55 Tiimnge liidi nga si ah amiimi phaksat theng; nga sih ah amiimi jokjih. 56 O mina ih nga si phak ah nyia nga sih jok ah erah nga damdi, eno ngah heh damdi tonglang. 57 Ething tongla Wah rah ih daapkaat halang, eno heh thoidi ba ngah uh thingtong elang. Erah likhiikhiik o ih nga si phak ha nga thoidoh heh uh ething tong ah. 58 Arah thoidi, rangmong nawa ra hala baanlo ah; sente senwah ih phakta baanlo ah likhiik tah angka, neng loong ah bah tek eta. O mina ih arah baanlo ah phak ah erabah roitang thingtong ah.&gt;&gt;
59 Kaparnam hani Jehudi rangsoomnok ni nyootsoot adi Jisu ih erah tiit ah baat rumta.
Lathoon roidong tiit
60 Helilih ih khoomte loong dowa hantek ih boichaat rum ano li rumta, &lt;&lt;Arah nyootsoot ha abah rapne ih echaan. O ih ma jen boichaat ah?&gt;&gt;
61 Labaat rumka bah uh, Jisu ih jat eta erah thoidi daanmui rumla ngeh ah, erah thoidi Jisu ih li rumta, &lt;&lt;Arah nyootsoot rumhala ah sen raang ih lanook chaat theng tam ah? 62 Jengthaak asuh, Mina Sah ah mani angta erah di ngaakwang ah tup anbah mamah ang ah? 63 Rangte Chiiala ih roidong koha; hansi chaan aphaan ebah tiim uh tajen eke. Sen damdi roongwaan halang tiitkhaap adi Rangte ih koh arah roidong Chiiala je ah. 64 Erabah sen loong dung dowa mararah ih tahanpi kan.&gt;&gt; (Jaakhoh dowa ih dook Jisu ih jat eta o mina ih tahanpi ka nyia o ih heh mokwaan ah.) 65 Eno Jisu ih we boot baatta, &lt;&lt;Erah thoidi ngah ih baatrum taha seng Wah ih lawang thukra bah nga taangnah o uh tajen wangra.&gt;&gt;
66 Erah thoidi, Jisu damdi roong khoomte loong ah hantek liko ngaak rum ano lidi takah roongkhoom rumta. 67 Erah raangtaan ih heliphante asiwanyi asuh chengta, &lt;&lt;Sen loong ah nep—doksoon esuh enook nih lan?&gt;&gt;
68 Simon Pitar ih liita, &lt;&lt;Teesu, seng loong ah o jinnah maakah kah ih? An jengkhaap ni ba lathoonka roidong tiit ah jeela.+ 69 Eno amadi seng ih hanpi ehi nyia jat ehi an luulu juuba Rangte taangnawa raaho rah Esa warah ah.&gt;&gt;
70 Jisu ih ngaatbaat rumta, &lt;&lt;Ngah ih sen asiwanyi tanih danje rum taha? Erabah uh sendung dowa wasiit ah hakhoh luuwang!&gt;&gt; 71 Jisu ih Simon Iskariot sah, Judas tiit baatta. Tiimnge liidi Judas ah heliphante loongdung dowa heliphante taat ang abah uh, heh ih Jisu mokwaanta.
* 6:7 ngunkholok ngunkholok ah langla mina loong ah ih saasiit lakbi thaang kaniik rumta (Mat 20:2 doh sok an) † 6:14 Khowah: 1:21 adoh sok an + 6:31 Hpkt 16:4,15; Rsb 78:24 ‡ 6:32 Moses ih tiimjih koh tahan erah rangmong nawa tah angta; adoleh erah kootte warah Moses tah angta. + 6:45 Isa 54:13 + 6:68 Mat 16:16; Mk 8:29; Luk 9:20